text:
[Date Prev][Date Next][Thread Prev][Thread Next][Date Index
][Thread Index
]
BurmaNet Kachin: May 7, 2001
- Subject: BurmaNet Kachin: May 7, 2001
- From: strider@xxxxxxxxxxx
- Date: Tue, 08 May 2001 01:41:00
______________ BURMANET KACHIN ______________
May 7, 2001 Issue # 2
News in Kachin and English about Kachinland
from The BurmaNet News,
an on-line newspaper covering Burma
_____________ www.burmanet.org _______________
To subscribe to BurmaNet Kachin, send an email to
burmanetkachin-subscribe@xxxxxxxxxx or to strider@xxxxxxxxxxxx
MUNG MASA / POLITICS _______
*Kachin Independence Organization: Wunpawng Mungdan Shanglawt Hpung
Ningbaw Galai Ai a Ntsa Mungdan De Ndau Shabra Dat Ai Lam
*Kachin Independence Organization: Announcement on Changing of KIO
Leader
*Shan Herald Agency for News: Coup in Kachin
*Shan Herald Agency for News: Some More About the Kachin Coup
*Myu Tsaw Salum: Myen Hpyen Dap Ni Gaw KIA Hpyen La Ni the Mung Shawa
Hpe Mara Kata Majoi Roi Rip Sat Nat Nga Ai Lam Shiga
*Myu Tsaw Salum: Burma Army Atrocities in Kachinland
*The Nation: Burma: From two-way talks to three-way?
NANG HPAN TSI MAWAN / DRUGS _______
*Langji U E Pyen Yu Su: Kani Majan
SHING RA TARA / ENVIRONMENT _______
*Thulei Kawwei: Manang jan e... Naw Tsun ya rit
MYIT MASA /OPINION _______
*Langji U E Pyen Yu Su: MASHA HKRING TIM, LAIKA N MAI HKRING AI
KAGA SHIGA NI / OTHER _______
*Project Maje: Interpreters needed
___________________MUNG MASA / POLITICS____________________
Kachin Independence Organization: Wunpawng Mungdan Shanglawt Hpung
Ningbaw Galai Ai a Ntsa Mungdan De Ndau Shabra Dat Ai Lam
March 24, 2001
[BurmaNet Kachin Editor's Note: Wunpawng Mungdan Shanglawt Hpung ningbaw
galai ai a ntsa Wunpawng Mungdan Shanglawt Hpung Ginjaw Komiti a
malai Roka Thailand kaw na ndau shabra dat ai laika hpe lawu na hte
maren mu lu ai.
Panlawng]
CENTRAL COMMITTEE
KACHIN INDEPENDENCE ORGANIZATION
WUNPAWNG MUNGDAN SHANGLAWT HPUNG GINJAW KOMITI A NDAU SHABRA DAT AI LAM,
MASAT YAN 1/2001.
WUNPAWNG MUNGDAN SHANGLAWT HPUNG NINGBAW GALAI AI A NTSA MUNGDAN DE NDAU
SHABRA DAT AI LAM
1. Ginjaw Komiti Tingnyang Up magam lit gun hpai lai wa sai Salang Mali
Zup Zau Mai gaw hkum hkrang hkam kaja lam sat lawat hta hkan nna magam
bungli hpe lashum shawt laba pawt matut gun hpai na atsam marai ningra
wa ai majaw, ninghtoi 2001 ning February shata (20) ya shani tara shang
pru hkring sa mat sai.
2. Ginjaw Komiti gaw man taw nga ai Tingnyang Up shara kaw e, ninghtaoi
2001 ning February shata (24) ya shani, Wunpawng Mungdan Shanglawt magam
gun masha hte mungchying mung shawa law malawng ra sharawng hpyi shawn
ai hte maren Salang Lamung Tu Jai hpe tara shang dang san dat ai.
3. Tingnyang Up Salang Lamung Tu Jai woi awn ai npu e, Ginjaw Komiti hpe
mung aprat asak naw ram nna htap htuk ai salang nkau mi hpe jat bang la
nhtawm grau atsam ningja rawng hkra gram hpaw shabawn ning htan dat sai.
4. Ginjaw Komiti gaw, mung masa (policy) ni galai ai lam nnga ai sha lai
wa sai ningbaw ningla langai hte langai woi awn masat jahkrat sa wa ai
jasat jasa lam yan hte maren sha hkan galaw shatup sa wa na.
5. Mungdan Asuya hte Wunpawng Mungdan Shanglawt Hpung Ginjaw a lapran
myit hkrum ga sadi tawn gap hkat shazim nna gaw gap sa wa nga ai mungdan
sim sa lam nhten nrun mat hkra matut makawp maga sa wa na hte, grau grau
ngang grin dam lada wa hkra galaw shakut sa wa na. Buga gaw sharawt
magam bungli ni hpe mung grau grau rawt jat awng dang wa hkra shakut
galaw gun hpai sa wa na.
6. Munghpawm Mungdan ngang grin rawt jat gan ga wa na matu hte Amyu sha
kahkin gumdin lam tut nawng ngang kang grin nga lu na matu mungdan Asuya
hte mung, mungchying mung shawa nlang hte mung lata gindun let shakut
shaja sa wa na.
7. Mungdan kata mungdan shinggan na an-the a jinghku dingsa ni yawng hte
mi moi na hte maren matut hku hkau ganawn mazum sa wa nna jinghku
ningnan law htam jat wa hkra mung lam tam shakut sa wa na.
8. Wunpawng Mungdan Shanglawt Hpung gaw, Amyu sha lam yan hta da ting
tsap sa wa nga ai, Amyu sha gawng malai tai ai, Amyu sha mung masa hpung
langai mi rai nga ai hte maren masha langai ngai e, U-hpung langai ngai
e, mung masa hpung (Party) langai ngai e u-shoi jum ai hpung nre. Rai
timung, masha shagu, U-hpung shagu hte hku hku hkau hkau ganawn mazum sa
wa let shawang tsaw ra myit hte hpaji jaw garum madi shadaw ai lam ni
hpe kabu gara hte hkap la na ga ai.
9. Mungdan kata mungdan shing gan na jinghku dingsa jinghku ning nan ni
hte mungchying mung shawa nlang kaw nna Wunpawng Mungdan Shanglawt Hpung
a ntsa e nhtum nwai ai shawang tsaw ra myit hte tut nawng hpaji jaw pawn
ba la nga na hpe na chying wa myit mada ra sharawng nga ga ai.
Ginjaw Komiti
Wunpawng Mungdan Shanglawt Hpung
2001 ning, March shata (24) ya,
Pa Jau
___________________________________________________
Kachin Independence Organization: Announcement on Changing of KIO Leader
[BurmaNet Kachin Editor?s Note: This is an unofficial translation of the
KIO statement above.]
CENTRAL COMMITTEE
KACHIN INDEPENDENCE ORGANIZATION
INFORMATION RELEASE FROM THE CENTRAL COMMITTEE OF KACHIN INDEPENDENCE
ORGANIZATION NO.1/2001
THE ANNOUNCEMENT TO THE COUNRTY ON CHANGING KIO LEADER
On 20th February, 2001, Mr. Malizup Zau Mai, President of KIO, retired
from his position because of his health problems.
On 24th February, 2001, Central Committee elected Mr. Lamung Tu Jai as
the President of the KIO
Under the leading of a new president Mr. Lamung Tu Jai, Central
Committee has been reorganized with some more younger officers to
strengthen the Committee.
The Central Committee has not changed its policies and will be continue
to pursue the course set by former leaders; to protect and try to remain
in the cease fire between SPDC and KIO/KIA; to pursue more regional
development in Kachin State. In order to develop regional stability and
national unity, the KIO will co-ordinate with SPDC and all civilians.
The KIO will remain in contact with long time friends from inside Burma
and around the world and seek more new friends.
As the Kachin Independent Organization is a group of the political
organizations who participate in national affairs and who are also
representative of the civilian population. The KIO is not dependent on
any single person, group or political party, but the KIO will work
together with every person, every group and every political party. The
KIO appreciates any good idea, any good opinion, and any support for the
Kachin People. The KIO hopes to receive any suggestions or ideas from
inside outside friends and from any person.
Central Committee
Kachin Independent Organization
24th March, 2001
___________________________________________________
Shan Herald Agency for News: Coup in Kachin
February 25 2001
A source form northern Shan State said a faction of young Kachin
officers led by Brig Gen Tujai has taken control of the Kachin
Independence Army's headquarters since 20 February.
Gen Zaumai, President;
Gen Zawng Hkra, Vice President;
Dr Tuja and Zau Bawm ( ? )
had been detained. Their fate is unknown.
3 battalions of junta troops have cordoned off the area and demanded to
know whether or not the truce agreement is still honored.
There is fear that another incident like Mong Koe will be repeated.
The Mong Koe Defense Army, another ceasefire group, disintegrated when
junta troops intervened amid their internal fighting in November last
year.
___________________________________________________
Shan Herald Agency for News: Some More About the Kachin Coup
(Continued)
Dated 26th February 2001
Leaders in Apprehension
1. Zau Mai (President)
2. Zong Khra (Secretary)
3. Doctor Du Kya
4. Zau Phan (G.1)
5. Zau Bawm
6. Colonel Sunny
Group that stage the Coup
1. Zau Ing (VCS) Leader
2. Gum Shawng (Myitkyina Special Commando Squad Leader)
3. Lamong Panla (253 Battalion)
4. Naw Pawk (2nd Brigade Commander)
The said above leaders who collaborated together stage the cop.
For the time-being (Lamong Du Kyai) was re-elected as leader.
23/ 2/ 2001 In Mong Si area (Kutkhai township, Lashio District) KIA and
the
Burmese's (290 Battalion) engage in gun fight (yet to be approve). In
this
case the Military Operational Command No. 1 on the front line keep a
close
survey on the KDA (Kachin Defence Army led by Mathu Naw) movement and
blockading them. It is because of this there is a reliability of KDA and
KIA reunification again.
24/ 2/ 2001 Lashio commander of North Eastern Regional Command himself
pay
a visit and meeting with 4th Brigade KIA leaders in Northern Shan State.
Zakhong Ding Ying (leader of New Democracy Army NDA, former CPB 101
Brigade) and his group also left for the KIO Headquarters in the Kachin
State.
(that much is the present situation)
___________________________________________________
Myu Tsaw Salum: Myen Hpyen Dap Ni Gaw Kia Hpyen La Ni the Mung Shawa Hpe
Mara Kata Majoi Roi Rip Sat Nat Nga Ai Lam Shiga
April 2001
SPDC a ga sadi ndung ai lam dan dan leng leng mu lu. Myen Hpyen Asuya
gaw KIA phyen la marai (9) hte mung shawa masha marai (2) hpe mara kata
majoi roi rip sat nat nga ai lam shi ga na lu ai.
SPDC hte Jinghpaw Wunpawng Asuya (KIA/KIO) a lapran gap hkat jahkring da
ai aten ladaw rai nga ning len, March shata 21,2001 ya sha ni, Jinghpaw
wunpawng Asuya uphkang ai kata Dap Ba (4) hte Dap Dung (9) ginra, kani
a malai shari mam hpe hkai ai hkai sun ginra kaw e bungli galaw nga ai
hpyen la ni hte, mung shawa masha ni hpe myen hpyen dap ni gaw maja sa
n-na ,dai sun kaw bungli galaw nga ai ni hpe rim la n-na, adup gayat,
galun, wan hte nat di n-na March shata 22, 2001 ya shani zingri zingrat
di nna sat kau da ma ai.
I. Ninghtoi; 22-3-2001 ya shani ( Ba-4) Si Sa Pa hkai sun kani a malai
shari mam hkai dabang hta byin ai lam ( Sam mung dap ba-4 grin ra).
Sisa pa hkai sun ai ni hpe sat ai myen hpyen hpung ni gaw Lt.Col. Nyo
Win woi awn ai Hkamaya (323) hte Maj. Hla Aung woi awn ai Mung Baw
Byuha rai nna, hpyen ngun (150) rai ma ai.
Sak sum mat wa ai KIA hpyen la ni,
1. Hkumdek Masat KC - 1054 Lat Du Hpau Wang Naw Seng ( Hkai sum lit
hkam)
2. Hkumdek Masat A- 30885 Du Tau Lamai Gam Seng ( Hkai sun lit
hkam malai)
3. Hkumdek Masat A-40699 Lat JK Nyi
4. Hkumdek Masat A- 43848 H/P/M La Mai Brang Aung Mai (Jak Gawt)
5. Hkumdek Masat A43890 HP/M1K Nane
La kau ya ai Cabine Sinat lau (1)
M- 21 Sinat lau (3)
II. Dung (9) Kung (3) Lau Lai kahtawng hta byin ai lam
Dung (9) ni hpe sat ai myen hpyen hpung ni gaw Maj. Hkin Maung Aye woi
awn ai Mon Yo Byuha rai nna, hpyen n-gun (150) hte rau rai ma ai.
Sak sum mat wa ai KIA hpyen la ni,
1. Hkumdek masat A-3475 Gyi Zutau Dau Hkawng
2. Hkundek Masat A-41651 HP/M Dawshi Nawng Hkum
3. Hkumdek Masat A-41670 HP/M Kareng Tu Lum
4. Hkumdek Masat A-39518 HP/M Lahpai Zau Bawk
La kau ya ai Laknak ni - M-21 Sinat lau (1)
M-22 Sinat lau (2)
M-79 Sinat lau (1)
R.T Jak (1)
III. Mare masha si ai japhan
1 Zum Zang Hong Lum
2 Su Sung Lang (Miwa)
V. Yawng rai yang
Si mat ai hpen la marai (9)
Mung shawa marai (2)
La kau ya ai Sinat lau (8)
R.t Jak (1)
Sat kau hkrum ai masha ni yawng hpe 21/3/2001 ya shana e rim la n-na
22/3/2001 ya shani adup gayet abyen galun di n-na sat kau ma ai. Jep
san sagawn ai lam hpa mung n-nga ai.
Ndai zawn rai anhte Shanglawt Asuya hte, Myen hpyen dap ni shada da ,
gap hkat ja hkring, simsa lam la da ai aten hta e ya na zawn, anhte Jing
hpaw wunpawng myu sha ni hpe mara kata, roi rip sat nat ai lam hpe
anhte Jinghpaw Amyu sha ni yawng dum hprang ra sai. Matut n-na ndai
zawn re Amyu sha yawng hpe roi rip zingri ai lam nhkrum sha na matu
anhte Amyu sha ni yawng myit hkrum mang rum let makawp maga ra nga sai
hpe myit dum let, lam tam ra nga sa ga ai.
Myu Tsaw Salum
___________________________________________________
Myu Tsaw Salum: Burma Army Atrocities in Kachinland
[Myu Tsaw Salum is a pen name for a well known political writer. This
is the English version of the preceding article.]
April 2001
On March 21, 2001, the Burma Army Regiment (KMY 323) under the command
of Lt. Col. Nyo Win and Maj. Hla Aung leading a force of 150 men
attacked a demonstration crop replacement plantation at Sisa Pa being
operated by the Kachin Independence Army (KIA) in the 4th Brigade (KIA)
area of northern Shan State. The following KIA soldiers were captured
on March 21 and after being tortured, were beaten and stabbed to death
on March 22, 2001:
1. 2nd Lt. Hpau Wang Naw Seng (KC-1054) - Officer in charge of
the plantation
2. Sgt. Lamai Gam Seng (A-30885)
3. LCpl. J K Nyi (A-40699)
4. Pvt. La Mai Brang Aung Mai (A-43848)
4. Pvt. Nane (A-43890)
Their bodies were burned by the Burma Army in an attempt to hide the
evidence but they were found later by villagers and exhumed and examined
before being given a proper burial. One carbine and three M-21
automatic rifles were captured by the Burma Army as well.
In addition, elements of Burma Army Regiment (KLY) 242 under the command
of Maj. Khin Maw Aye, launched an attack about the same time in the
village of Lau Lai in which the following four KIA soldiers were
similarly captured, tortured and killed:
1. Cpl. Zutau Dau Hkawng (A-34734)
2. Pvt. Dawshi Nawng Hkum (A-41654)
3. Pvt. Kareng Tu Lum (A-41670)
4. Pvt. Lahpai Zau Bawk (A-39518)
The following personal weapons were captured by the Burma Army: 1 M-21
automatic rifle (AR), 2 M-22 AR, 1 M-79, and one transceiver
(walky-talky).
Two villagers were killed as well. They were Zum Zang Dong Lum and Su
Sung Lang. It is reported that the Burma Army troops still occupy the
plantation and village. Apparently General Khin Nyunt has been made
aware of the incident but he has asked the local leadership to keep
things under wraps for the time being.
___________________________________________________
The Nation: Burma: from two-way talks to three-way?
April 21, 2001
Ethnic organisations in Burma want to be included in the 'secret talks'
between the military junta and the National League for Democracy,
reports Win Htein.
AFTER six months of "secret talks" in Rangoon between the State Peace
and Development Council and the National League for Democracy, two
opinions are now widely voiced: immediately declare the results of the
meetings, and add ethnic representatives to make a three-way dialogue.
In March, six ethnic armed groups who signed cease-fire agreements with
the ruling junta over the last decade demanding to be involved in the
talks. They sent their demand in a letter to Lt Gen Khin Nyunt, first
secretary of the SPDC and military intelligence chief, who is in charge
of the cease-fire process. The groups were the Shan State Peace Council,
the New Mon State Party, the Karenni People's Liberation Front, the Shan
People's Liberation Front, the Kayan New State Party and Palong State
Liberation Party.
At the same time, the National Council of Union of Burma - the umbrella
group of all dissidents in exile which includes MPs from the 1990
election, armed ethnic armies of the National United Front and
student-youth organisations - demanded the latest results of the talks
be immediately announced. They stated: "This discussion is for the whole
country, not only for two parties. If there is a delay in declaring
results, the people's confidence in the meetings will become weaker."
However, there has been no reply from the SPDC or the NLD.
"I have no message for you media!" shouted an NLD executive member in a
phone interview. He reportedly meets Aung San Suu Kyi twice a week.
On March 26, Lt Gen Khin Nyunt met representatives of the six cease-fire
groups at Office of Strategic Studies (OSS) in Rangoon. "They discussed
matters relating to further strengthening of Union Spirit," said the
junta's information sheet.
But a source from the cease-fire groups said: "Khin Nyunt warned them to
silence. It is too early to join in current dialogue."
On April 9, Khin Nyunt and his OSS officials visited Kachin State, along
the China-Burma border where most cease-fire groups are based. U La Mo
Tu Jai, new chairman of the Kachin Independence Organisation (KIO) and
officers from several other groups which mutinied against the Communist
Party of Burma in the last decade shook hands with the delegation. At
the ceremony for the tenth anniversary of the cease-fire deal, Khin
Nyunt gave a speech along similar lines - it was still "too early to
join in the current dialogue".
However, a senior official from the KIO claimed most members were no
longer content with the government's promises. "We need a political
settlement, not just a cease-fire," he said. He confirmed that KIO
leaders were pressured by junior officers and community leaders to
replace the chairman who signed the cease-fire agreement in 1993.
"We absolutely support the current dialogue. We also hope that both
sides are honest," the KIO official said. "At the same time, we have the
same idea as all other ethnic organisations, that is to be involved in
future dialogues."
Obviously, AllPolitical and ethnic groups are facing a crisis on how to
comment on the secret talks. They welcome the talks, but they worry
about what is happening during them. Some analysts suspect the SPDC is
using the secret talks to escape from international pressure,
particularly International Labour Organisation sanctions.
Since the UN special envoy for Burma Razali announced the news, the ILO
and all pressure groups have delaying their procedures against Burma.
Moreover, the Japanese government decided to give Overseas Development
Aid to the SPDC, which has been on hold since the 1988 massacre.
Last week, a statement from Karen National Union condemned the junta for
using the talks in a propaganda war. "The junta is trying to destroy Suu
Kyi's will by this way" it said. "All resistance groups and the
international community, must be clear on the SPDC's psychological
warfare."
However, many organisations are still hoping that an official
joint-statement from the SPDC and the NLD will come out on May 27, the
eleventh anniversary of the 1990 election. But they also hoped for an
announcement on March 27, Armed Forces Day, and nothing came out.
Win Htein is a correspondent for the Democratic Voice of Burma.
_______________NANG HPAN TSI MAWAN / DRUGS_____________
Langji U E Pyen Yu Su: Kani Majan
[BurmaNet Kachin Editor's Note: Published May 2000. Langji U E Pyen Yu
Su is a news magazine published annually]
Dai ni anhte a Mungdan kata kaw e hkrit hpa majan kaba langai mi bai
laja lana gasat shamyit ra ai lam ni byin pru wa nga sai.
Anhte Amyu ni gaw 1960 ning kaw nna, tinang Mungdan nga nna, lak san nga
lu hkra nga shakut wa ai rai yang, Shanglawt a matu majan gasat nga ai
rai nga ga ai. Dai majaw, Amyu kaba hpyen wa gaw anhte amyu sha ni hpe
shamyit kau na matu hpyen n-gun law law hte shaning 37 ning ting gasat
shamyit wa nga ai. Anhte amyu sha lakung ni a htung hkring ningli, laili
laika ni yawng mat nna, amyu baw sang langai hku n lu tsap hkra, lam yan
amyu myu hku gasat shamyit nga nga ai re. Dai zawn rai nna anhte Amyu ni
mat mat na matu hpyen wa gasat shakut nga ai zai ladat ni gaw;
1. Htung Hkring shamat na.
2. Laili laika shamat na.
3. Dawdap garan gin hka na.
4. Masha n-gun law law anhte Mungdan de bang da nna, A- myu roi sai
gayau kau na.
5. Galaw lu, galaw sha na ahkaw ahkang shagyin nna anhte amyu sha ni hpe
shamyit kau na.
6. Machyu wan yam si nat lang nna, majoi mi gap sharu gasat kau na. Ndai
zawn ladat amyu myu shaw let gasat shamyit nga ma ai re.
Dai zawn, zai ladat amyu myu lang nna gasat shamyit lu na ntai nga ai
majaw, ya gaw majan kaba nnan hpe bai hpyen man hpaw gasat bang wa nga
sai gaw, sha-ning hku nna nga yang 10-20 ning jan na sai. Rai tim, ya
gaw grau nna n-gun dat gasat wa ai lam hpe adan aleng mu lu nga sai. Dai
HPYEN MAN KABA GAW KANI HPYEN nan rai nga sai.
Anhte Mungdan kata de Hpyen wa gaw kani hpan hkum tsum hpa hpe galaw nna
anhte amyu sha ni, lu sha, htu lang na matu, shani shana galaw shapraw
nna sa sa ya nga ai. Dai zawn rai shani shana galaw shapraw nna dut
sharu nga ai hpe anhte amyu lakung ni mung n dum sha-myi lu sha lang wa
nga ga ai. Dai ni na aten hpe yu dat yang, hpyen wa a kani majan gaw,
ram ram wa n- gun ja nna, anhte amyu sha ting hpe pyi sha-myit lu wa na
madang de du wa nga sai.
Ndai zawn anhte amyu la-kung lama ni kani hpyen hta hkrat sum, ru si nga
yang gaw, anhte amyu sha ni a tsawm dik, reng dik ai mungdan hpe kadai
wa matut up hkang sha na rai nga a ta? An-hte amyu lakung ni hpe ndai
mungkan ntsa hta grin nga lu hkra kadai wa woi awn nga na kun?
1. Dai ni anhte amyu lakung ni hta a hkyak dik rai nga ai ramma ni hpe
yu dat yang, 85% ram wa kani hpyen hta hkrat sum nga sai. Buga kahtawng
shara shagu na tinang a kashu kasha ni hpe atsawm yu dat ga nga yang,
kani n kajam chye ai masha ramma ni hpe mada pyi nmu mai na ram rai sai.
Grau nna, myit machyi hpa lam hpe tsun ga nga yang, kanu a chyu pyi
garai naw n di ai asak 8,9,10 ning re ai ma kaji ni pyi gaw kani hpe
lang, lu sha ai lam ladat amyu myu di nna, chye lu sha wa sai. Dai zawn
kani lu sha nna, shani shana ru si nga sai. Nkau mi asak garai naw n hti
ai raitim, shinggyim lamang n-gu ai masha zawn akyu n pru mat sai. Roi
sai n-greng mat sai. Myit yaw shada ai lam ni n hti n htang rai mat sai.
Ndai zawn anhte amyu sha ni a, sin hkrat shayi, shadang sha ni, hkrat
sum mat wa nga sai. Mahku n ngoi ai kani majan hta she anhte amyu ni
grau hkala sum mat wa saga ai.
2. Dai ni na Mungdan magam yi ngam hta, Hpu Shawng, Hpu Ba, Hpyen Du,
Hpyen La rai nga ai Myu tsaw ning hkrin ni hpe bai yu yu ga. Nkau mi gaw
37 ning ting hpyen wa hte gasat ai majan poi kaji kaba, tsa lam shadang
hta pyi hpyen wa a machyu pala n hkra na re. Raitim hpyen wa a kani
majan hta gaw anhte a, sin hkrat Myu-tsaw hpyen la ni kade wa gaw lawt
lu nga ga ai kun? Ngu mayu ai gaw kani n chye lu sha ai, Myu-tsaw Hpyen
Du, Hpyen La kade mi gaw nga nga ga ai kun? Jahpan hta dat yu yang, kani
n chye lu sha ai masha gaw ram ram wa, taw la nga ai hpe atsawm sha mu
lu na re. Hpyen wa a kani majan hta hkala hkrum ai hkrai rai wa sai. Dai
rai yang, ndai zawn kani lu sha ai hpyen gyi hpyen la ni hpe alak mi wan
yam sinat, motor hte gasat chyai nga n ra sai. Kani wan hkut hte sha
shamawng jaw jang, anhte amyu ni grai tsang ra mat sai. Mungchying,
mung-shawa ni gaw, kadai hpe kam hpa nga na kun? Myit yu ga.
3. Hpaga La ni, hpaga la ngu ai hta law malawng gaw Lung Seng hpaga la
ni rai na re. Nkau mi gaw, Mai lung hpaga, Hpun sau hpaga, Ja Htu hpaga,
Ri gawng hpaga la ni rai na re.Dai ni na aten hta Lung Seng hpaga la ni
kaw na, kani n lu sha ai hpaga la hpe tam sagawn yu ga nga yang, U .S
.A. mungdan na, lottery awng na ram, ganoi yak wa nga sai. N kau mi kani
chyang hpe langa panlap hte gayau nna, taw ba ngu ai kawa dum lawng hta
nat a chyup lu na, bai nkau mi gaw, kani chyang hpe shadu jahkyet la
nna, pyawng ngu ai dum lawng ting bawng kaw, shachyaw nna nat lu na, bai
nkau mi gaw, masha ni a taw ba hkyi hpe mayu sha na, bai n kau mi gaw,
malut hkayawm (salik) chyahpraw hta chya nna lu na, bai nkau mi rai
yang, No.4 hpe malut hkayawm (salik) hta bang nna lu, n kau mi rai yang,
masha machyi ai sha1oi she sara wun, sara ma ni 1ang ai tsi htu ai baw
hte sai lam hkan a-ngyaw nna htu bang la nna, 1u sha na re. Bai nna, ya
nkau mi rai yang, hpang jahtum madang dep, tsi Tep-1ep hpe sha nna, mana
taw na hku rai nga ma ai. Dai rai yang ndai hpa ga la ni kaw na Amyu sha
ni a matu kam ram dik ai ni ga1oi mi she grau grau jat wa sana law. Dai
zawn rai ahkyak dik rai nga ai hpaga la ni madaw, kani ya hkrai rai mat
yang kaning di nna awng dang ngwi pyaw ai Mungdan hpe 1u de la sana law,
atsawm myit yu ga.
4. Bai dai ni yi sun, hkau na ga1aw sha nga ai nu, wa ni gaw, kani n 1u
sha ai hkrai rai nga saga ai kun? ngu yang mung, yi, sun hkau na ga1aw
shakut nga ai kanu, kawa ni mung, kani hpe she lu sha nga nga ma ai. Dai
rai yang, Mungdan ting 1u lu, 1u sha na matu gaw, kadai hpe kam mai na
kun? Anhte yawng atsawm she myit yu saga.
1. Prat ram ni.
2. Ma Kaji ni.
3. Hpaga la ni.
4. Mung shawa, yi sun hkau na ga1aw ai ni.
5. Mungdan magam gun hpyen du, hpyen la ni yawng ndai kani majan hta
yawng hkrat sum mat wa yang, anhte amyu 1akung ni gaw, gaw grin nga 1u
sana ga ai kun? Anhte mungdan nga nna, 1u gaw sharawt na masha gaw nga
na saga ai kun? Anhte grai tsang nga saga ai.
Moi shawng de Miwa Mung hpe Sinna Mungdan ni kani jaw sha nna, kani
majan hte gasat garan la ai zawn, anhte Jinghpaw Wunpawng Mungdan hte
Amyu sha ni hpe mung dai ni na aten hta kani majan kaba hte htim gasat
bang wa sai re majaw,anhte amyu lakung hkum ding dek gaw, ndai kani
majan hpe dang hkra shawng rau jawm gasat, nhkap ra saga ai.
Kani Hpyen gaw, dai ni anhte amyu sha yawng hpe shamyit bang wa sai re
ai hpe atsawm chye nna, MAIGAN WA A MAHKU NNGOI AI KANI MAJAN hpe myit
hkrum, mang rum let gasat shamyit lu yang sha, gwi pyaw ai Jinghpaw
Wunpawng Mungdan hpe gaw gap nna, Jinghpaw Wunpawng Amyu la-kung ni nga
nna, Mungkan hta ding grin tsap lu nga na re.
1. Kani -N-lu ga.
2. Kani -N-sha ga.
3. Kani -N-hkai ga.
4. Kani hpaga -N-ga ga.
5. Kani hpyen -Gasat ga.
6. Kani -hpe dang hkra gasat ma-nga saga.
Myu Tsaw Salum
____________SHING RA TARA / ENVIRONMENT________________
Thulei Kawwei: Manang jan e.. Naw Tsun ya rit
[BurmaNet Editor's Note--Thulei Kawwei is a newsletter of the Karen
Environmental Forum published in Chiang Mai Thailand in the Karen
language. This article on logging in the Kachin State was originally
published in 2000 and was translated by BurmaNet Kachin].
Ngai naw kaji ai aten hta "tsan gang shara kaw nga ai jing hku ni yawng
e.., tsun nma ai..., pyaw chai n-ma ai an-hte a shagawng bum ga de?,
lang mi sha ga gaw sa du chyai yu rit le?" nga nna san seng ai myit hte
Jing Hpaw buga de sa chyai yu na matu saw shaga taw nga ai Jinghpaw
shayi sha a yu ngwi nsen hpe na ai ten kaw nna Jinghpaw buga hpe tsaw ra
ai. Jinghpaw Buga de sa chyai mayu ai myit masin ni mung hpru wa ai hte
maren sa du da lu sai.
Mung Hpawm Myen Mungdan ngu ai an-the a Kanu Mungdan gaw dingdung Asia
hta sha n-ga, Mungkan ntsa kaw mung manu dan ai n-hprang ni hte hpring
zup ai Mungdan rai nga mali ai. Mung Hpawm Myen Mungdan a dingdung maga
de nga ai, ngai grai tsawra ai Jinghpaw mungdaw gaw bum shagawng hkashi
hkanu ni hte rau tsit tsawm la nga ai sha n-ga, Ja Lung Seng ngu ai manu
dan ai nhprang rai ni hte mying gumhkawng ai shara langai mi rai nga
mali ai.
Ngai grai tsawra ai Jinghpaw Buga gaw Malum bum ngu ai bum shagawng hte
shing grup da nna katsi pyaw la ai shara rai nga ai. Kashung Ta hta
saiwan ni hte rau jahpawt jan hpru wa ten a nam chyim hkam la lu ai.
Kahtet ta hta nau wa n-gahtet, nauwa n-gatsi re ai, tsawm la ai shana de
jan shang ten hpe mu mada lu ai. Lanam Ta hta mung hkailu hkaisha ai
ni, yi hkauna kalaw ai ni ai nsen ni hte rau pyaw chyai n-ma, yu chyai
n-ma ai shara rai nga ai. Dai majaw Jinghpaw shayi sha mung "tsan gang
shara kaw nga ai jing hku ni yawng e.., tsun chyai n-ma , pyaw chai n-ma
ai an-hte a shagawng bum ga de, lang mi sha ga gaw sa du chyai yu rit
le?" nga nna kabu gumrawng ai hte shangwi shapyaw taw nga ai she rai
nga ai manang ni e.
Raiti mung, dai ni na aten hta gaw Jinghpaw yu ngwi shayi sha shangoi
shapyaw da ai mahkawn mangoi kaw na zawn naw tsawm htap nga ai kun? Naw
sa yu ya rit manang jan e. Ya a-ten hta Jinghpaw Mungdaw a Dingdung de
nga ai Sin Boo, Maw Han hte Gadu ga de tu tsawm taw nga ai manu dan ai
Maisak Mailung hte kaga hpun kawa ni hpe kran nna Magwi hte garawt ai
ni gaw garawt, Hka lam hku shayawng ai ni gaw shayawng, Mawdaw lam hku
htaw ai ni gaw htaw rai nna kaga Mungdan de dut sha taw nga ma ai da.
Shingra Tara a tsawm htap ai Bum Maling ngu ai gaw hpun kaji kaba ni
hte gum hpawn nna she byin pru wa ai re ngu ai hpe shan-the malap taw
nga mat sai kun? Dai hku sha kran daw dut sha nga nna, krin mat wa ai
shani gaw kara hku rai wa na ta? Tsawm htap ai Nam Maling ni gaw i naw
nga na ngu ai hpe an-hte nan-hte ni myit dum nga ma ai kun i? Tinang a
Buga shara hta yawng krin tsai mat nna kaga amyu masha ni kam ai hku
galaw nga ai hpe an-hte nan-hte ni yawng myit dik nga ai kun? Shing
n-rai n-kam hkam timung bai n-htang tsun na matu ahkaw ahkang, n-gun
atsam n-nga hkra laknak hte jahkrit shama nna madu sha taw nga ai ni hpe
hkrit let astin sha nga nga ra ai kun? Naw sa san ya rit manang jan e.
Ngai tsaw ra ai Jinghpaw Wunpawng Buga a tsawm htap ai lam ni mat mat
na tsang la ai.
Manang jan e ngai grai naw tsun dan mayu ai shara langai naw nga ai. Moi
dai shara gaw Bum Shingyan ni a kata kaw shanu nga nna shingyim masha ni
du sa na pyi grai yak ai shara rai nga ai. An-the Jinghpaw Wunpawng myu
sha ni kachyi mi sha hte, yi hkyen sha let nga ai shara rai nga ai. Lai
wa sai shaning law law hta dai mare kaw nga ai Jinghpaw dinggai langai
mi shi a Da Lang kaw Da da ai shaloi dung lahkum shatai na matu nlung
lung pa langai mi hpe hpai da u ai da. Shani shagu dung ai a majaw dai
nlung gaw lani hte lani tsit tsawm wa ai hpe mu u ai da. Aten na wa ai
hte maren grai tsawm jat wa ai majaw atsawm sha makyem da u ai da. Tsit
tsawm ai nlung a lam masha ni law law chye wa ai hte, dai nlung nga ai
shara de du sa wa magang ma ai. Tsit tsawm ai nlung hpe tam ma ai. Dai
aten kaw nna lawhpa myit rawng ai masha ni chyu hpring ai, tam sha ai
shara, "Hpakant" ngu ai mying gum hkawng ai "Lungseng Ginra" byin tai wa
ai re.
Kaga chyasam masha ni sha nrai, anhte Jinghpaw Wunpawng sha ni nan mung
ti nang ra ai Lung Seng lu la na matu, Hpakant a makau grup yin na tsit
tsawm ai Bum ni hpe langai hpang langai htu kalau nga masai. Moi prat
kaw na tu kaba tsit tsawm taw nga ai nam maling ni hpe daw kran nna Lung
Seng n-hkrun kaw lang ma sai. Du sa ai masha law magang wa ai hte maren
nta ni law law shachyaw ai hte shadu lu shadu sha na matu hpun hku
shatai kau saga ai. Tsawm htap ai hpun ni ndang hti hkra jahten sharun
ai hkum mat sai. Ndai zawn hten za mat ai nam maling ni moi na zawn aloi
sha bai byin wa lu na ngu myit nga ma ai kun? Tsawm htap ai nam maling
ni byin tai wa na matu shaning law law wa aten la ra ai ngu ai hpe nchye
nna kun? Naw sa tsun dan ya rit manang jan e. Dai hta sha n-ga, hkaraw
nhkap bum shagawng ni law law hpe yak hkak jam jau hte lai di kau da
nna, Wunpawng sha ni nga ai de masha hpe akyu jaw na matu tsam mari tsam
mara lwi yu wa ai U Ru Hka hpe sha pyi n-ngam da ai sha, lwi nga ai hka
shi kasha hpe kaga lam de shayawng kau nna, mi na hka lwi lam kaw gaw
nlung htu ma ai. Dai hpang kalang mi bai hka lwi lam galai nna bai htu
ma ai. San tsawm ai U Ru Hka gaw dai zawn law law lang galai nna bai htu
htu re ai a majaw e hpang jahtum gaw matsat shabat re ai hkumpup hkumpa
hka she byin tai mat wa sai. Shawng de shinggyim masha sha nrai, dusat
dumyeng ni mung lu hka shatai nga ai U Ru Hka gaw, dai ni nmai lu mat
sai.
Ya dai ni gaw, Lanam ta du wa ai aten shagu Lung Seng htu ai Hkawng ma
ni, Lauban ni grai hkrit tsang nga ma ai. Hpun ni hte Bum ni yawng ahtu
galau kau sai hte maren Bum hkrat hka hpe lu shing dang ai lam n-nga mat
sai. Dai majaw N-lung nhkrun ni hpe Bum hkrat hka e woi gang sha mat ai
law law rai nga ai. Dai n-lung n-hkrun hkan bungli kalaw nga ai hkawng
ma law law wa mung Bum Hkrat Hka e gang dun sha mat ai hpe hkrum ra mat
ai. "Lauban Lawng" ngu ai hkawng ma kasha ni law law wa Lau Ban garai
nlu tai shi yang ti nang a asak sum kau ra mat ai. Shaning shagu dum nta
nga shara ni tsa lam hku, Bum Hkrat Hka e jahten kau ya ai hkrum ai. Dai
hta e masha law law wa a sak sum mat wa ra ai. Kade daram hkrit hpa
shara re ni? Hka chyup da ya lu ai hpun kawa ni kyin tsai mat wa ai
majaw, n-law mat wa ai a majaw n-dai zawn hka e jahten ai hpe bai hkrum
ai ngu ai hpe gaw myit dum nga ai kun? N-lung htu ai shaloi shayawng ai
hkumpup hkumpa ni law htam wa jang hka kaba wa ai hpe grau n-ngun jaw
ai ngu ai hpe kadai mung ntsun ai majaw, nang ngai ndum nchye ma ai kun?
Hka kaba wa ai majaw ga sau ni yawng lam mat sai. Ga sau nnga mat ai
majaw hpun kawa ni kalang bai hkai jat na matu mung yak mat wa ai hte
bai n-tu mat sai nga yang Hpanwa Karai anhte Wunpawng sha ni hpe jaw da
ai tsit tsawm ai nam maling ni bai lu na matu ngu ai gaw nmai byin mat
sai.
Dai hta sha n-ga, tinang a asak hkung lu na matu shakut shaja taw nga ai
Hpa Kant kaw sa du taw nga ai manang ni a lam hpe bai myit yu yang mung
grai myit n-pyaw hpa rai nga ai. Kadai mung kade a yaw shada da ai lam
nga ai hte maren, Jan ja marang htu ai hpe hpa zawn nnawn ai sha nlung
htu ai hpri hpai, nlung htu , ga hpai rai let ndang ti mung mayam zawn
ndang nla shakut shaja nga ma ai. Jan ja marang htu ai hpe hpa zawn
nnawn ai sha shakut nga ma ai. Mari lu mari sha ai lam grai manu hpu ai
a majaw, lani mi galaw lu wa ai gumhpraw gaw lani mi a matu pyi nlaw
sha ma ai. Mahkrum madup nlaw ai hte jam jau ai nlu hkam ai manaw manang
ni gaw gumpraw loi loi lu na hku hkan ai a majaw hten za mat ma ai.
Hpang jahtum gaw "Lauban Lawng" law law wa gaw nang hpan tsi mawan dut
mari let, ti nang nan mung lu sha rai nna nsin kata e ti nang a sak hpe
kaman li la sum ra kau ai kaw du mat ai. Dai hte maren Wunpawng shayi
sha law law wa mung masha maigan ni law law a lapran e shawa num tai let
nga ra taw nga ai. Laika ka ai wa Jinghpaw Buga hpe tsaw ra ai hte
maren, Jinghpaw Mungdaw kaw na Wunpawng sha ni yawng hpe mung tsaw ra
ai. Shan hte ni myit malai lawan lu na hpe grai mu mayu sai.
Dai majaw manang jan e ... moi prat hta tinang Amyu Rusai nga nna, grai
myit dik let nga lai wa sai Wunpawng sha ni rai ti mung, ya aten hta gaw
shingra maka a majaw mung, uphkang sha taw nga ai ni a zingri zingrat ai
a majaw mung ruyak jam amyu myu hte, myit kaji karen let asak hkrung ra
taw nga ai ngai tsawra ai Jinghpaw Wunpawng sha ni hpe hkrum ai rai
yang tsun dan ya rit. Bum maling ni, gasau ni hte manu dan ai nhprang ni
ma mat wa ai hpang kara hku byin wa na ngu ai rai nchye shi ai ni hpe
shadum jahprang, chye nga ning len Gumhpraw a hpang hkan let Amyu a matu
hpa n-myit ai sha matut kalaw nga ai ni yawng hpe mung hkrum ai ten hta
tsun dan ya rit lu oi. Ngai grai tsawra ai Jinghpaw Buga hpe Jinghpaw
shayi sha mahkawn da ai hku "tsan gang shara kaw nga ai jing hku ni
yawng e.., tsun nma ai?, pyaw chai n-ma ai an-hte a shagawng bum ga de?,
lang mi sha ga gaw sa du chyai yu rit le?" nga nna saw shaga taw nga ai
nsen hpe Jinghpaw Mungdaw ngu ai agrin nga ding sa na mayu ai gaw nye a
masin salum kaw na katu pru wa ai teng man ai ga si ni rai li ai manang
jan e.
Nu a kasha
_______________ MYIT MASA /OPINION _______________
Langji U E Pyen Yu Su: MASHA HKRING TIM, LAIKA N MAI HKRING AI
Anhte Jinghpaw Wunpawng amyu sha ni wa, 1961 ning February shata 5 ya
shani kaw nna, tinang mungdan laksan nga mayu ai majaw, moi shawng de ji
wa ni nga lai wa ai zawn, tinang a shadip jahpang nga lu na matu shakut
hpang wa ga ai re. Dai rai yang anhte amyu ni wa-
1961,1962,1963,1964,
1965,1966,1967,1968,
1969,1970,1971,1972,
1973,1974,1975,1976,
ning du hkra, anhte mung dan hpe hkrak sha, awm dawm ninglaw lu hkra nga
n-na, Du kaba G.O.C, Zau Seng, Zau Tu, Zau Dan, Du- wa Pung Shwi Zau
Seng ni woi awn nna, ram ram shakut lai wa sai.
Dai aten hta Mungdan ting, amyu sha yawng ting hpe woi awn ai K.I.O,
K.I.A ni ningbaw nna, shakut sa wa ai lam hte maden hpyen wa hpe lawan
ladan, padip awng dang lu hkra nga nna, shakut sa wa ai shaloi,
mungchying mung shawa yawng hpe myit jasu ya nna, amyu sha yawng,
Mungdan magam hta shakut wa ai shaloi, ( MASHA YUP TIM, LAIKA N MAI YUP
AI ) nga ai tara kata kaw, myitsu myit ram ni hte shanglawt lu hkra nga
nna shakut wa nga ga ai.
1976,1977 ,1978, 1979, 1980,1981 ning ndai laman hta mung, Ningbaw nnan,
Maran Brang Seng, Du kaba Mali Zup Zau Mai, Du kaba Tu Jai, Du kaba Zau
Ing, Salang kaba La-Nyaw Zawng Hkra, Du kaba Gauri Zau seng ni woi awn
nna, Mungdan shanglawt lam hta (MASHA HKR1NG TIM, LAI KA N MAI HKRING
AI) nga ai Mungdan masa hta mungchying mung shawa yawng, shakut sa wa ai
shaloi, amyu sha ni law law tinang amyu sha ni a matu asak sum hkam lai
wa sai.
SHANGLAWT
1982, 1983, 1984, 1985, 1986, 1987 , 1988 ning ni hta gaw, madu up hkang
Mungdan (shang-lawt) lu hkra nga nna, shakut nga ga ai.1989, 1990, 1991,
1992, 1993 hta matut nna, maigan mung shara shagu de hkawm sa let, amyu
sha yawng lawt lu hkra shakut nga ga ai. 1994 ning shata man 2, 24 ya
shani, sim sa lam nga nna hpyen wa hte gap hkat jahkring wa sai. 1994,
1995, 1996, 1997, 1998, 1999, 2000 ningde du hkra gap hkat.jahkring nna,
nga saga ai.
Hpyen wa hte shing nrai, manang tai na wa hte rau jawm nga na lam tam ai
kun? Shanglawt lu na lam tam tsun nga ga ai kun? Dai nrai yang, majoi
mau dung, du kri nga ga ai kun? Atsawm sha myit yu ga. Shada da pawt
sindawng hkat na matu tsun nga ai nre. Shala hkat na matu, shala tsun
nga ai nre. Kaja wa nan anhte amyu sha ni hkum ding dek myit yu na matu,
nchyai ai sha tsun nga ai re.
(Gap hkat jahkring tim Mungdan lawt lu hkra galaw na masa lam yan hpe
gaw nmai jahkring ai)
Ga shadawn:
1. PLA ni hte Isreal ni gap hkat jahkring nna lahkawng maga htap htuk
na matu, mung masa awng dang hkra jawm jahkrup nna, lahkawng maga na
Mung-chying Mung shawa ni ngwi pyaw hkra shakut nga ma ai. Majoi mi gap
hkat jahkring sai nga nna, mau dung nga ai nrai ma ai. PLA amyu masha ni
ram ram ahkaw ahkang lu wa sai. Shanhte amyu ni nga na shara ni lak san
ga jarit hte rai nna nga sai. PLA ni na asuya nga sai. Nbungli daru nga
sai. Bai nna, Isreal mungdan kata kaw mung, grau grau nna, sim sa ngwi
pyaw htap htuk hkra matut jawm shakut nga ma ai.
2. England mungdan kaw e, IRA ni hte English Asuya wa gap hkat jahkring
nna, la- hkawng maga nga pyaw na lam jawm jahkrup wa ma ai. Mung masa
lam yawng hpe grau manu hkra matut nna rau sha bawng ban jahkrup wa nga
ma ai. Awng dang wa nga ai. (Majoi mi sha, gap hkat jahkring nna mau nga
ga ngu ai nrai ma ai.) Mung masa hpe hkrak jawm galaw ma ai.
3. England hte Scotland gaw, ngwi pyaw ai tara kanu kata kaw rau jawm
nga ai shaning ram ram wa rai sai. Dai ni Scotland amyu sha ni shanglawt
lak san lu mayu nna, n-gup ga hte jahkrup let, mungdan hpe, bai hpyi nga
ai lam hta, sinat wan yam n lang ai sha, n-gup aga hte jahkrup hkat nna,
Scotland ni shanglawt lu na hku,jahkrup nga ma ai. shinggyim masha shada
da, kahpu kanau shada da, n-gup aga hte ngwi ngwi pyaw pyaw tsun shaga
nna raitim, Mungdan masa lam, amyu masa lam, Mungdan shangl awt lam,
amyu sharawt lam ni hpe mai tsun mai hparan nga ai.
Dai majaw, anhte amyu ni a shanglawt lam hpe tsun jahkrup ai shaloi,
kadai wa hpe raitim hkrit tsang shara nnga ai. Anhte amyu sha ni lu ang
ai ahkaw ahkang hpe lu hkra galaw ra nga ai. Ndai lam yawng hpe
hkrakgalaw ra ai. Gwi gwi galaw ra ai. Majoi nga mau shalai kau ai baw n
mai galaw ai. Machyu wan yam hte hkrai shanglawt mai hpyi ai n re. N-gup
aga hte mung shanglawt lu hkra mai gasat nga ai.
Myu Tsaw Salum
___________KAGA SHIGA NI / OTHER_________________
Project Maje: Interpreters needed
There is an urgent need for volunteer interpreters to visit Guam in
order to help refugees from Burma who are stranded there, by translating
during their asylum interviews with US immigration officials. The US
immigration department is willing to speed up the process of bringing
approved Burma refugees from Guam to the mainland, but the refugees have
to go through interviews first, and are having to provide their own
interpreters. There are currently hundreds of refugees from Burma
(mostly the north/northwest) in difficult circumstances on Guam. The
main need is for interpreters who can translate between spoken English
and Chin (various dialects) but interpreters who can fluently translate
between English and Burmese would be most appreciated too, as well as
Kachin/English speakers. These are not paid positions, but hospitality
would be provided on (warm, sunny) Guam for stays of a week to a month.
They are trying to complete the processing by late May. IF YOU ARE
INTERESTED IN VOLUNTEERING TO INTERPRET ON GUAM: P
lease contact as soon as possible, Dr. Zo T. Hmung at:
CFCoalition@xxxxxxxxxxx
==^================================================================
EASY UNSUBSCRIBE click here: http://igc.topica.com/u/?b1dbSX.b1CGhI
Or send an email To: burmanet-unsubscribe@xxxxxxxxxxxxxx
This email was sent to: reg.burma@xxxxxxxxxx
T O P I C A -- Learn More. Surf Less.
Newsletters, Tips and Discussions on Topics You Choose.
http://www.topica.com/partner/tag01
==^================================================================


c: text/html

text:
N zim shi ai Myenmung a Cyclone Nargis Laru
- In Sawk Madun Laika
- Last Updated on 06 September 2010
- By Salum
- Hits: 4052
Myen mungdan a labau hta kaba dik ai Cyclone Nargis laru kaba gaw lai wa sai May shata praw (2) ya hte (3) ya hta Myen mungdan a lawu daw Irrawaddy gaiwang de laja lana rai, bung jahten sharun lai wa sai.
Daini Laru kaba du ngut nna shata lahkawng ngu na aten ladaw de du wa sai raitim, laja lana hkrum katut lai wa sai Irrawaddy gaiwang de na mungshawa masha ni gaw matsan mayen rai naw, asak hkrung nga ai hpe mu lu ai.
Ya ten hta, laru kaba hkrum katut ai Bogalay mare hte Labutta mare ni hpe ntsa lam maram yu yang, htenza ai lam ni hpe bai gram galaw shachyaw ai lam tang du sai zawn mu lu ga ai.
Laru ngut nna mungkan shara shagu de na garum shingtau lam ni hpe mung mungdan asuya kawn hkap la let garum shingtau ai lam dingyang galaw nga ai shiga ni hpe mung dingyang mu lu, na lu saga ai.
Raitim, maigan masha ni hpe n’jashawn ai sha tinang asuya kata na uhpung masha ni hpe lit la shagun rai nna garum ntum lam hpe galaw nga ai mung rai nga ai.
Maga mi de garum shingtau ai lam ni hpe galaw nga ai wuhpung (asuya maga n re ai ni), dinghkrai hku galaw nga ai nkau mi hpe pat shingdang ai lam hte rim majaw ai lam ni mung galaw nga ai hpe mung na lu, mu lu nga ai.
Ndai zawn rim majaw hkrum ai ni gaw mungmasa hta shanglawm lai wa yu sai ni (snr) mungmasa galaw nga ai ni malawng rai nga ai hpe mung mu lu nga ai.
Mungmasa amyat tam nna laru tsinyam ni hpe garum let shinggan de shiga jaw ai nga nna malawng rim majaw ai lam re hpe mung maram lu ai. Maga mi hku tsun ga nga yang maigan shiga dap ni hta shiga nau mawng wa ai majaw n’gup pat shazim ai lam mung rai nga ai.
Kaning wa mi ntsa lam makoi shatsawm ai lam galaw nga ai raitim laru a majaw jamjau hkrum nga ai mungshawa ni a ‘madai nsen ni’ gaw pat shingdan n lu ai sha mungdan kata nga shawa ni hpang de tsing shang nna matut pru gayun taw nga sai rai nga ai.
Mungkan Wunpawng Hpung (UN) kawn garum shingtau lam ni, NGO ni a garum shingtau lam ni, hpaga company ni a garum shingtau, gaw shachyaw nga ai lam ni law law nga nga ai raitim, Irrawaddy gaiwang kata na Laru hkrum shara yawng hta du shang lu na n loi nga ai hpe mu lu ai.
Hparai nna i nga yang, Myitwakyunpaw (Hka zunlawng) shara na zunlawng mare ni gaw grai law nna jut shara mi kaw nna shara mi sa du lu na matu jakli kaji ni hte sha sa mai ai hkrunlam grai galu tsan gang nga ai a majaw mung rai nga ai.
Dai majaw mungshawa ni a dinghkrai lamang hku nna dai shara ni de sa du garum shingtau ai lam ni gaw grai manu dan ai ladat, magam bungli langai mung, rai nga ai.
Ntsa lam yu yang, hten run ai lam ni hpe gram nna bai gaw shachyaw ai lam ni grai tang du sai zawn rai nga tim, ta tut sa du yu yang, garum ntum n du ai (snr) nau n du ai shara ni law law naw rai nga nna matsan mayen, jamjau hkrum ai law law rai nga ai hpe mu maram lu ai.
Ngai laika ka ai wa Bokalay mare de sa yu yang, laru hkrum ai shara mayan ni rai nga ai Tuntay, Kawmu, Kunchankone, Daydayel, Pyarpone, lam dingyang gaw, ya ten pri nem ai madang bai rai nga ai hpe mu lu ai. Dai hte maren, Labutta mare de sa wa ai lam dingyang hta mung grai wa laja lana hkrum sha ai shara ni n nga ai zawn, mu lu nga ai.
Kata de laja lana hkrum ai mare shara ni hta gaw grai sawng ai hku htenza nna sa du garum ai lam n pawt shi nga ai hpe mung mu lu ai.
Ngai sa du ai Mali Hka Zunlawng shara (Delta region) rai nga ai Labutta ginwang na zinlawng mare kasha ni hta gaw mau hpa laja lana si hkrum htenza nga ai hpe mu lu ai.
Mare nawng nawng mat mat ai mare ni nga ai zawn, mare 3, 4 bai majaw nna mare bai de nga ai mare ni nga nga ai hpe mu lu ai. Dai hta si mat wa sai masha mang ni hte du sat mang ni hpe hka kau hkarang hta dingyang rai nna hkumpa ni hte makoi tawn ai shara, makoi mayang n lu galaw nna dai hku si jawng nga ai mang ni a manam nsa mung kraw galau nna baw she machyi rai nbung san n lu chyu, yu kajawng hpa mala la rai jawng nga ai hpe mung mu lu ai. Sumla hkrung hta yu ga ai Cambodia labau hta na ‘Killing field’ shara hte mung bung nga ai. ‘Mungkan hten run hten za mat ai shara zawn’ rai nga ai hpe mu lu ai.
Aten na wa ai raitimung, hkauna galaw na arung arai n lu ai majaw hpa mung garai n lu galaw shi ai ni, hka kau e nga nna Nga hkan sha ai bungli galaw sha ai ni mung Nga hkan na arung arai ni n lu rai, mare hta, dai hku naw jamjau nga ai majaw garum la na ni hpe sha myit mada let la nga ai ni mung, law law rai nga ai.
Madujan hte kasha 3 laru hta lawm mat nna ya shi hkrai ngam nga ai Slg. Myint Tun shi a mare de jahkring gan du ai shaloi, shi a mare manang langai hpe tsun ai hta “Ngai gaw htaning she hkauna bai galaw sana, daining gaw jak rung kaw naw galaw na,” nga nna tsun ai.
Mare de bai du shagu, laru aten na mabyin hpe shi bai shingran let laru hta lawm mat wa sai kasha hte madu jan ni hpe dum shingran wa nna myit n pyaw ai lam ga nsen sungshang kaji mat nna tsun dan ai. Ya ten hta, shi Yangon mare na Lu Hpa Ntsin galaw ai jakrung langai mi hta bungli galaw nga ai mung rai nga ai. Shi myit hta mare na Hkauna bungli hpe sha madung galaw mayu ai lam mung, shi a ga manaw hku nna chye lu ai.
Mare langai shang langai pru rai nna n’gu buri hte arung arai nkau mi sa du garum ai shaloi anhte a jakli gaw mare hka kau de n lu du ai majaw mare masha ni hpe marawn shana nna shanhte a hkali ni hte sa du hkap la ma ai. Shanhte a kabu myitman hte sa du hkapla hkalum ai myiman nsam ni hpe shingran let masha n lu du shi ai (snr) nau n du ai tsan ai zunlawng hkan na mare masha ni a myiman ni hpe mung, shingran mi amu rai ga ai.
Awapake mare kawn bai pru wa ai shaloi “Anhte gaw masha loi sha re ai mare re majaw, anhte a mare hpe hkum malap kau yaw……..” nga nna mare salang langai a ‘numhtet ga’ hpe dum shingran let hpang kalang bai du hkra sa na ga ai ngu, Ngai hkrai myit kraw hta gahte tsun nna “E law, mai sa” ngu nna, pru mat wa saga ai.
Garum ntum hku nna sa du ai shaloi shanhte mare masha ni a myiman nsam hpe malap n lu ga ai. Sa du ai sha pyi grai kabu nga ma ai hpe mu lu ai. Lani hte lani aten ladaw na wa ai hte shanhte hpe malap kau na, malap mat wa na hpe mung grai myit tsang nga ai nsam ni hpe mung mu lu ai.
Ya du ai mare shara ni gaw panglai hte grai wa n ni la ai raitim, laru a majaw pangli hka hpungla shang kaput hkrum ai zunlawng mare kasha ni rai ma ai. Masha ni sa du yak nna tsan ai zunlawng na mare ni hte panglai hte ni ai zunlawng mare ni hta nga ai masha ni hpe shingran dat yu yang, ‘nshung si she hprim nga nna hkum pyi anya, aru she’ nga mat nngai.
Panglai hte matut ai Pyanmalaw hka dam hpe yu nna nye a myit ni dam hkawm mat nga yang, lamu mung nna byin pru wa ai hkaleng gaw anhte jakli hpe shang adawt dat wu ai. Dai yang she, nye na myit ni bai dum hprang wa nna Labutta mare de bai wa nga ai hkrunlam shana de jan shang nna nsin rim rim she, rai mat wa nga sai.
Ndai shara ni de sa du garum ai lam gaw arung arai hku nna sha sa du jaw da ai lam n re ai sha, shinggyim nauna myit hte anhte a tsawra myit hpe sa du madun, jaw da ai lam mung rai nga ai. Ndai zawn sa du tsawra myit madun ai a marang e prat a shawnglam, matut lahkam sa wa na mare masha ni a n’gun lu myiman nsam ni hpe Ngai galoi mung malap n lu rai, nga na saga ai.
(Laika ka ai wa, Salum gaw, shi nan Nawku Hpung langai hta shanglawm nna Cyclone Nargis Laru du hkrum hkra shara Bogalay hte Labutta mare ni hkan e sa du hkawm let garum ntum magam bungli hta tatut shanglawm nga ai wa, rai nga ai.)
Matsing: Ndai laka ka ngau hte seng nna (snr) laru hkrum hkra ai shara de dinghkrai garum mayu ai ni ndai This email address is being protected from spambots. You need JavaScript enabled to view it. de matut mahkai laika ka mai ai lam, chye shangun dat ai.

robotstxt: allowed

filter: keep


text:
Shiga
Awng San Su Chyi a laika hta KIO laksan nsen shapraw na n rai
- Post 30 July 2011
- Last Updated on 30 July 2011
- By KNG
- Hits: 1901
Myen mung NLD (National League for Democracy) pati ningbaw Slgj. Awng San Su Chyi a laika gaw mungdan ting hte seng ai majaw Wunpawng Mungdan Shanglawt Hpung (KIO) hku nna, laksan nsen shapraw na n re lam, KIO Ninggawn Amu Madu-2 Salang Kaba La Nan tsun ai.
“Mungdan ting hte seng ai lami laman ni lawm taw nga ai. Rai nhtawm me, shi madi madun ai kaw mung, laknak lang ai uhpung uhpawng 4 a mying lawm taw nga ai. Ndai laknak lang ai uhpung uhpawng kaba ni gaw UNFC kaw na malawm ni re. Dai re majaw, anhte rawt malan uhpawng uhpawng ni a nsen hpe shapraw ra na matu nga jang gaw, UNFC (daphpawm) hku nna she shapraw na re ngu na, anhte KIO hku nna hkap la ai hte maren, shapraw jang gaw UNFC ni shapraw mu ga ngu nna, UNFC de tang madun tawn da ai lam nga ai hku re” nga nna tsun wa ai.
Slgj. Su Chyi tsun wa ai lam gaw mungdan a ngwi pyaw simsa lam de lahkam sa wa na matu lahkam langai mi hpe shapraw dat ai re majaw, kaja ai hku nna KIO mu mada ai lam, matut tsun wa sai re.
“Manghkang ni hpe simsa ai ladat hte hparan na matu hte lawan dik ai hku gap hkat jahkring na matu sung sung li li lajin ai” nga nna, Myen gumsan magam Ting Tsing, KIO, KNU, NMSP hte SSA de hkringdat da ai July 28 Slgj. Su Chyi a laika hta ka da ai.
UNFC (United Nationalities Federal Council) kawn Slgj. Su Chyi a laika ntsa ya jang nsen n lu shapraw shi ai raitim, Mungmasa hpe mungmasa hku hparan sa wa na ngu ai ninggawn mungmasa ladat nga nga chyalu re lam, UNFC a ga tsun shaga ahkang lu NMSP (Mon) ningawn amu madu Nai Han Ta tsun wa ai re.
Ndai laika gaw, July 15 ya e, 2008 gawda ai tara npu, pru wa ai Myen asuya a hkringmang hte Awng San Su Chyi hkrum shaga ngut ai hpang pru wa ai re.
Hkrum shaga ai hta, daru magam tara ngang kang na matu, myit garan ai lam mat na matu, hte mungshawa akyu ara a matu, Myen asuya hte Awng San Su Chyi ta gin dun let, galaw sa wa na lam bawngban ma ai re.


text:
Shiga
Su Chyi hte hkrum na, Amerikan salang Myen mung du
- Post 08 December 2010
- Last Updated on 01 June 2011
- By KNG
- Hits: 433
Slg. Yun a Myen mung de mali ya sa du ai hkrunlam gaw, Slgj. Su Chyi hpe shalawt ai hpang, hte November 7 ralata poi ngut ai hpang, shawng n’nan lang re.
Yangon na US hkringmang rung tsun ai gaw, Slg. Yun gaw, Myen hpyen asuya ningbaw ni hte mung hkrum shaga na re, nga ai.
NLD pati a ga tsun shaga ahkang lu, U Nyan Win tsun ai gaw, US asuya a Asian (Sinpraw) Pacific daw, ningtau lithkam Joseph Yun gaw, Slgj. Su Chyi hte December 10, bat manga ya shani hkrum shaga na re, nga ai.
Myen hpyen asuya gaw, ralata poi ngut ai hpang, Nov. 13 ya shani, Slgj. Su Chyi hpe dum nta kata rim sharen da ai kaw na dat dat ai re.
Galaw ngut sai Myen a ralata poi gaw, tara rap ra ai lam n nga kaya kahpa re ai hte, ninghkap pati ni hku nna, Myen hpyen asuya a pati hpe gara hku mung n dang hkra ralata poi ritkawp tara hta ka tawn ai re.
US Hkringmang rung kawn tsun ai gaw, Slg. Yun hku nna, Myen hpyen asuya hpe, shinggyim ahkaw ahkang rawt jat lam galaw na matu hte, mung masa bawng masha ni yawng hpe, kalang ta shalawt dat na matu, hpyi shawn na re lam tsun ai.
Bai nna, Myen mung masha hpe Amerikan a shinggyim nauna garum ningtum jaw na lam ntsa, US asuya myit yu wa na re lam mung, Slg. Yun tsun wa sai re.
Yun gaw, November 7 ralata poi dang ai, pati 10 hte Yangon mare kaba kaw hkrum shaga wa sai hte, National Democratic Force (NDF) pati a ningbaw Khin Maung Swe hte hkrum ai shaloi, ralata poi a lam hte US a hpaga pat hkum ai majaw Myen mung hta kade hkra machyi ai lam ni hpe san wa sai lam, chye lu ai.
Slgj. Chyi gaw, shi hpe shalawt dat ai shani kaw na, US asuya a Myen hpyen ningbaw ni hte bai matut mahkai ai lam hpe, shi myit dik ai hte madi shadaw ai lam tsun wa sai re.
Su Chyi gaw, 10 ning n hkrum hkat ai, England mungdan e nga ai shi a kasha Kim Aris hpe mani nbungli pa de sa sa dat sai mung re.


text:
-
In Laika Ngau
-
Last Updated on 01 October 2008
-
By Myu Shagan
-
Hits: 2326
“Masha” nga ai majaw, “amying” nga ai rai kun? “Amying” nga ai majaw, masha nga ai rai kun? Dai hta loi mi kata lam nga yang, “amying” a majaw, gahkyin gumdin wa ai rai kun? snr. “amying” a majaw, hkrat sum wa ai rai kun? “Amying” gaw “masha” hpe jahten ai rai kun? snr. “Masha” madaw “mying” jahten ai amu shabyin ya ai rai kun?
Shaloi mungkan masha ni gaw “mying masa” hpe gawgap ai rai yang, lachyum htai la ai mung dai hku rai na re. Raitim “Amyu” langai gawgap ai rai yang gaw, masha rusai (Anthropology) lam hta madung tawn nna mying hpe dai amyu a jasat jasa hta shadan dan na rai nga ai.
Mying hte Mungkan a Shingra Tara
Shingra tara ngu ai hpe chye na hkawn lu ai zawn, n dang hkawn lu ai lam mung nga ai. Jaw ai lam gaw, shingra tara ngu ai gaw tengman ai lam rai nga ai. Hpa majaw nga yang, dai shingra tara a shingdu e “n shut n shai shadan dan ai hkrang nga ai laisa lam” a majaw re. Ga shadawn- ningsin, ninghtoi, hpun kawa ni a hkrung nga ai laisa tara lachyum shingra tara gaw, chyahtum chyalai, tengman ai lam hte matut nga ai majaw re.
Dai gaw, mungkan masha yawng chye na tawn da sai Karai Kasang re nga nna Thomas Aquinas tsun sai. Dai hpe yu yang, “Jinghpaw” ngu ai mying gaw anhte amyusha ni a “tengman ai shingra tara” hpe shadan ya nna, dai gaw tengman lam, shut ai lam n re hpe mu lu ai.
Amying gaw amyu langai a Zinwa ai maka kumla
Amying gaw Aga, Shingra bung ai amyu, sai hkringhtawng dinghku masha, ginru ginsa rum ai dinghku masha, htunghking ningli hte ngasat ngasa bung ai amyu dinghku masha ni a zinwa ai maka kumla ahkyak rai nga ai. Bai nna, amyu langai a myit jasat, ngasat ngasa, labau maumwi, makam masham, htunghking ningli, ginru ginsa lamuga hpe du hkra shadan dan nga ai re.
Dai rai nna, “Jinghpaw” ngu ai mying hkawt gaw anhte amyu ting a “Nga nga ai lamBeing”3 hpe zinwa ai maka hku nna mungkan de htawng dan ya nga ai. Ga shadawn- Jinghpaw ga, Jinghpaw laika, Jinghpaw maumwi, Jinghpaw Labau, Jinghpaw Htung, Jinghpaw ga/mung, Jinghpaw du ni, Jinghpaw nsen, Jinghpaw hpyendap, Jinghpaw tsi mawan, kaga ni law law hte...gaw dai amyu ting a tengman ai common symbolism(zinwa ai maka masat) nan rai nga ai.
Ndai “Jinghpaw” ngu ai mying gaw, zinwa ni shingra rai nga ai hpe mungkan hta n-gun kaba dik ai amyu British ni hte mungkan hta makam masham kaba dik ai, hpaji chye ai, American sasana ni gaw asak apnawng nna, ban hte ban anhte buga e sasana galaw, anhte hpe sawk, bumga shara shagu Aga, Laisa ni gahkyin nna, zinwa ai mying “Jinghpaw” ngu ai hte anhte hpe asak jahkrung ya sai.
Zinwa ai lam, Commonness ngu ai lam nga ai majaw, zinwa ai mying lu wa ai she re. Shanhte ni jahten sharun na myit nna masing jahkrat na anhte hpe “Jinghpaw” ngu chye na, myit hkawn, masat ai n re. Anhte nan lai jasat nna, anhte a “Commonness” hpe shadan nga ai majaw re. Shaloi anhte Chyurum sha ni a Commonness, zinwa ai lam gaw “Jinghpaw Byin Nga Ai Lam – Kachinness” rai nga ai lam re.
Commonness ngu ai lam gaw hkik hkam ai, ring chying ai, n-gun ja ai, amyu kaba ai hte mungdan madu rai nga ai kum la re. Amyu kaji langai hta Commonness ngu ai n ra ai. Raitim, dai amyu gaw kaba wa let amyu law law bai shangai wa nna ring chying wa jang,Commonness zinwa ai lam gaw ra nan ra wa sai. Dai ni mungkan hta hpaji gaw “Zinwa aibandung” rai nna, zinwa ai ga “English” hpe lang nna sharin la ra ai.
Anhte a Jinghpaw rai nga ai lam (Kachinness) Aga, Laika, Mungtsaw masa, Hkam sha masa, Mayu-Dama, Kahpu-Kanau daw ang ai masa (kinship system), Htung lailen, Maumwi, Ginru ginsa, lamuga, Yaw shada ai, shakut shaja nga ai lam ni gaw, daini anhte ni a “tengman lam majing rai nga ai” hpe shadan nga ai re.
Shaloi “Burmeseness” gaw anhte a zinwa lam mai byin na i? Bai “Wunpawng” ngu ai mying gaw anhte a zinwa ai lam rai na kun? Aga, laika, ginru ginsa, labau, htunghking tarashang rai nga ai kun? Ndai gaw anhte a tsawm htap mai kaja, dam lada ai myit jasat hpe shadan dan ai maka langai gaw rai nga ai.
“Wunpawng” ngu ai gaw, KIO ni a Chyurum sha ni kahkyin gumdin ra ai ngu ai ningmu langai hte sha woi jai lang hpang wa ai re. Dai hku jai lang ai ban mi jan wa sai, kaja wa gaw kahkyin gumdin ai lam nga sai kun? Commonness ngu ai hta “kahkyin na langai” sha n-ga ai. “Jinghpaw” ngu ai amying gaw amyu ting hte seng ai zinwa ai lam hpe madung dan ai lam re hpe mu lu ai.
Dai re majaw “amying” ngu ai gaw amyu kaba langai a Zinwa ai lam Commonness hpe madun dan nga ai re. Dai zinwa ai lam gaw amyu langai hkikhkam ngang kang lam hpe shabyin ya nga ai. Ga shadawn: Israel.
Shamyet shanat laika: 1. Linda Smith and William Raeper, “A Beginner's guide to idea” Oxford;England, 1991, Page 35-38, 2. “Ethnic group”: In Britannica Ready Reference Encyclopedia, 275. 3. Hkalup Sasana Labau, Cahtolic Sasana Labau, bai British Colony ni a labau hta mu lu ai.


text:
SARA KABA SABOI JUM DE
- In Shagun Laika
- Last Updated on 25 May 2010
- By Lahtaw Jan Ja
- Hits: 2571
ANHTE LAHTAW NI GAI GAYA AI YAW. NANG NA "LAHTAW" NGA HPE GALAI NA, "U SABOI JUM" NGU SHAMYING U. NANG kadai hpe bung taw ai chye ai i. Anhte Jinghpaw ni hpe MYEN kaw dut kau ai SAMA DUWA SINWA NAWNG HTE grai bung taw ai le. NANG DOCTOR PYI LU HKRA shakut di na gaw nang na DOCTOR NGU ai gaw Myen ni na MAYAM di na matu i. KARAI KASANG na magam gun na matu e.
NANG chye da na matu gaw ya na zawn sha galaw daw yang gaw, nang gaw SADAN JAI lang ai doctor she re sai yaw. NANG na labau gaw GARAI n si ai kaw na (YAT, MANAM) TAW SAI YAW. DAI MAJAW NANG LAWAN galai shai di na KARAI KAW AKYU HPYI DI NA HPUNG A MATU. MYU A MATU GALAW NA ANHTE LAHTAW NI RA SHARAWNG AI YAW. SARA KABA LAHTAW SABOI JUM E.
NA A N'TSA KARAI KASANG SHAMAN JAW U GA NGU TSUN LET, HPAJI JAW DAT AI LAW.


text:
Hpa majaw Manau Poi sara galaw mayu ai (ningmu)
- In Ningmu
- Last Updated on 15 January 2011
- By Hka San Lwi
- Hits: 2565
Tinang a Mungdaw masat Nhtoi, bai nna, Manau nau ai lam mung tinang amyusha ni a htunghking rai nga ai majaw, kaji ai poi rai rai, kaba ai poi mi rai rai, tinang hte seng ai hpe tinang hta nga ai atsam hte, tinang nan madu tai lit la woi awn let wanglu wanglang shabyin shatai galaw lu ai lam gaw, kaja dik rai na re. Dai zawn galaw lu ai marang e, kabu myit pyaw lu na, chyeju dum ging ai ni hpe chye ju dum na, shakawn ging ai ni hpe shakawn na sha rai nga ga ai n rai ni?
Raitim, 63 ning hpring Jinghpaw Mungdaw masat Nhtoi hpe gaw, Myen Hpyendap asuya hte "pyi-hkai-hpyu" pati ni, poi madu tai lit la woi awn galaw ai lam gaw, myit yu ra sai. Manau nau ai htunghking n lu ai amyu ni, Manau poi a poi madu tai woi awn galaw ai gaw mau hpa! Atsawm sung sung myit yu yang, dai zawn galaw ai lai the, dai hku galaw mayu ai masha ni a myit hpe gaw, tsang ai, matsat ai hte hkyet rung ai.
Anhte a Mungdaw masat Nhtoi poi hpe, anhte a htunghking Manau woi nau nna, shaning shagu galaw nga ga ai rai yang, Myen Hpyendap asuya hte shi a salung sala ni gaw, madu tai ai shara hpe hpa rai gashun gare la nna poi madu galaw mayu wa ma ta? Anhte madu tai woi awn galaw ai hpe yu n-gun n lu n krem ai majaw kun? Anhte woi galaw ai hpe yu manawn ai mahtang kun? Shing n rai anhte woi awn galaw ai poi hta shanhte sa shang lawm ai hpe, nyeng n nawn dum ai wa rai kun? Hpa majaw shanhte madu tai woi galaw mayu ai lam hpe mungchying masha yawng chye na hkra tara shang sang lang dan ai lam n nga ai majaw myit yu myit la na lam grai law wa sai. Dai ning sha madu galaw na ma ai kun? Galoi mung madu tai sana kun tsang hpa!
Hpa mi rai rai i, um nga bawngban jahkrup nna myit ngwi myit pyaw hte myit hkrum lam n la ai, ya na zawn gashun gare, gumshem ai lai gaw, anhte amyu ni a matu tsang ra ai, sadi maja ra ai lam rai sai.
Ngai shadu ai, Hpyendap asuya gaw, ngai nan woi awn galaw ai rai nga ai ngu nna myi man pa arawng la mayu ai re. Amyusha bawsang ni hte kanawn mazum ai lam hta galoi mung, 'Kahpu Ba' 'Sara Kaba' shara kaw nga mayu ai myit gaw shanhte a kraw kata hta arawng nga ai. Dai ning na Mungdaw Nhtoi masat poi gaw, Myen Hpyendap asuya a "Kahpu Ba' Sara Kaba' galaw mayu ai myit masa hpe mungchying shawa yawng, amyusha ni yawng, dan dan pra pra mu chye lu ai, sakse kumla rai sai.
Ngai bai myit sawn yu ai Hpyendap asuya gaw, mung masa lam hpe shi myit ra ai hku hkrang shapraw galaw sa wa ai hpe sha, myit n dik lu nga lu ai. Amyusha bawngsang ni a htunghking hpe du hkra shi myit ra ai hku, tinggyeng shanang galaw sa wa mayu ai re ngu: myit la lu nngai. Shanhte ra ai "Taiyin-ta tsi-lung nyi-nyut ye" mung, shanhte nan 'Kahpu Ba' Sara Kaba' tai ai hpe anhte kaga amyusha bawsang ni, mung shawa ni hkap la nna shanhte matsun ai shagu hpe, 'mai sa madu' ngu galoi mung hkap la, yin la, yau ya na hpe ra ai myit hkrum lam she rai nga ai gaw, dan dawng nga ai.
Myen Mungdan shanglawt lu ai hpang kawn, Ne Win 'ana' n zing shi ai shawng daw (1962) hpe democracy prat ngu nna, tsun masat nga ma ai raitim, anhte amyu ni a mung masa ningbaw ningla langai rai nga ai, Slg. San Hta Sin gaw, dinglik yu nna sakse madi madun ai the, 'democracy n htang' (democracy pyong-pan) ngu, tsun masat kau ya sai.
Yawng e democracy masa hte n htan shai ai ngu tsun kajai nga ai raitim, Hpyendap asuya gaw shi myit ra ai hku shagrin da lu sai, 2008 ning constitution kaw nna praw pru wa na uphkang lam hte asuya gaw, 'democracy n htang' prat na hta; grau sawng ai uphkang lam hte asuya rai wa na chyalu n rai nga a ni?
2011 ning kaw byin pru wa na asuya gaw, anhte amyusha ni a 'madu' shara hpe gashun la nna, madu tai uphkang reng sha na asuya rai wa na gaw, 2011 ning shaning nnan, January shata hta galaw ai Mungdaw masat Nhtoi poi a mabyin gaw, shawng sa lamik kumla re ngu sawn la ni ai.


text:
Shiga
Jinghpaw mungdaw a matu tara upadi n’nan lahkawng pru shana
- Post 27 September 2012
- Last Updated on 27 September 2012
- By KNG
- Hits: 529
Jinghpaw mungdaw asuya mungshawa rapdaw gaw tara upadi n’nan lahkawng hpe ndai bat Masum, September 26 ya zuphpawng hta shagrin wa sai hte maren, kade nna jang asak hkrung wa sana re lam chye lu ai.
Ndai upadi n’nan gaw, lungseng ret, lungseng shatsawm ai hte mawdaw daru hte seng ai rai nna, Mungdaw rapdaw kawn shagrin dat ai re lam chye lu ai.
“Anhte mani sha Mungdaw rapdaw (pyitu lutdaw) kaw shagrin dat ai re, tara upadi nnan pru wa sana re,” nga nna, Mungdaw rapdaw a pawnghpawm komiti amumadu Slg.Htaw Lum kawn tsun ai.
Mungdaw rapdaw zuphpawng kawn nlung ret shatsawm upadi, mare hpun hkai upadi, mungshawa mawdaw daru hte seng ai upadi, wan makawp maga lam hte seng ai upadi ni hpe September 18 hte 19 ya shani hta rapdaw hte asuya kawn tang madun nna, rapdaw tingnyang up kawn shagrin da ya ai rai nga ai.
Rapdaw tingnyang up kawn shagrin da ya ai hpe upadi ka shagrin ai dap de ap sai re hte, upadi n’nan ni hpe byeng ka ai lam ni ngut sai hte, kaga upadi lahkawng hpe mung bawngban jahkrup nga ai lam chye lu ai.
Myen mung lungseng hpaga hpung ginjaw kawn Jinghpaw mungdaw Myitkyina daju lungseng hpaga hpung hpe, hpung shang masat lakmat hte hpung shang masat laika pa ni hpe masha 111 hpe jaw sai raitim, tara shang galaw na ahkang hpe gaw n jahkrat ya shi ai rai nga ai.
Lungseng ret, lungseng shatsawm ai upadi pru wa ai hpang, hpung shang masha ni hku nna gaw, Myen ginjaw asuya a nhprang hkringmang rung lungseng htaw shaw magam rung kawn, tara shang galaw na ahkang laisin ni hpe htuk jaw na re ngu myit mada nga ai lam chye lu ai.


text:
Shiga
Ting Tsing a BBC Myen radio de tsun mat ai hpe KNO tsepkawp n hkap la
- Post 05 October 2012
- Last Updated on 10 October 2012
- By KNG
- Hits: 318
Jinghpaw hte seng nna BBC Myen radio a September 30 ya san-htai lamang hta Myen gumsan magam Ting Tsing tsun mat wa ai lam ni gaw “tsepkawp hkap la n lu ai lam” maigan nga kaba dik Jinghpaw uhpung hku nna ndau dinglun dat sai re.
Myen hpyendap a Jinghpaw mungdaw majan hta shinggyim ahkaw ahkang tawt lai ai lam hte seng nna Slg. Ting Tsing tsun ai kaw, “Tatamadaw hpyendap gaw tara upadi hte maren hkan sa ai re majaw mungchying mungshawa ni ntsa n tara shinggyim ahkaw tawt lai ai lam n galaw ai. Dai majaw shinggyim ahkaw ahkang hte seng nna Tatamadaw hpe tara jejang n mai ai” nga ai.
Bai Jinghpaw mungdaw majan n jahkring lu ai hte seng nna, “Asuya gaw tinang Tatmadaw hpyendap hpe majan jahkring na 2 lang tup tsun sai. Raitim n hkring ai gaw KIA maga gasat dingyang re majaw asuya dap maga ninghkap gasat ra ai lam she re lam” Myen gumsan magam wa BBC de tsun mat ai re.
Ndai lam gaw “n jaw n teng ai hte tsepkawp n hkap la lu ai lam” hpe Jinghpaw Wunpawng Amyusha Hpung (KNO) gaw October praw 4 ya shani ndau shabra laika shapraw nna sanglang dat ai lam rai nga ai.


text:
Shiga
Myen Hk.L.Y 37 mawdaw hpe KIA ni jaugawng gasat
- Post 03 May 2012
- Last Updated on 03 May 2012
- By KNG
- Hits: 1336
May 1 — Myitkyina kawn Waimaw hkran maga KIA Dung 3 ginra de mawdaw hte htu lung wa ai Myen asuya dap Hk.L.Y. Masat 37 hpyen hpung hpe bat Lahkawng Ya jahpawt hkying 6 ten KIA ni jau gawng gasat ai hta, si hkala hkrum masha law ai lam, buga masha ni tsun ai.
Mawdaw 5 hte yan lung wa ai Myitkyina-daju Hk.L.Y 37 Myen dap hpe Ga Ra Yang makau Kai Htum Hka kaw KIA hpyenla ni RPG hte gap gasat hta mawdaw 2 galau dagup mat ai hpe mu ai lam, KIA ni tsun ai.
Ndai zawn lam lapran gasat hkrum ai hpang, Myen hpyen hpung gaw Waimaw de bai nhtang wa mat ai lam, matut chye lu ai.
April praw 1 ya kaw nna kalang bai Jinghpaw mungdaw kata Myen asuya dap hte KIA dap lapran gasat gala lam ni jat wa sai re.


text:
Shiga
KIA shawnglam post langai hting nut kau ra
- Post 26 July 2012
- Last Updated on 27 July 2012
- By KNG
- Hits: 713
Jinghpaw mungdaw Manmaw hte Loije lam lapran Sinlum makau, Loi Ying kaw nga ai, KIA shawnglam post hpe Myen asuya hpyendap Hk.M.Y 415 kawn laknak kaba hte maja gap bun wa ai majaw, hting nut kau sai lam chye lu ai.
KIA Dapba 3 npu Dapdung 15 a ndai Loi Ying post hpe July 25, bat Masum Ya shani hkying 12 daram hta Myen dap a maja htim gasat wa ai majaw, hting nut kau ai re lam, Laiza daju KIA hpyendu ni tsun ai.
Shawng shana hta mung dai shara ni hta matut manoi majan byin wa sai lam chye lu ai.
“Yawng gaw, ahkyak ai hpyendap ni hkrai re. Dai ahkyak ai hpyendap ni hta dap kasha ni anhte tawn da ai, raitim dai hkan gaw, hpyenla 4, 5 sha nga ai majaw, shanhte Myen dap ni akajawng sha shang gasat jang gaw, anhte maga na jahkring gan hting nut kau ya ra ai masa re,” nga shawnglam shara kaw na KIA du langai tsun ai.
KIO dap daju Laiza makau kaw na hting nut kau ra ai Bum Sawn Bum dap hpe mung ya ten du hkra bai n lu gasat la shi ai lam chye lu ai.
Sam mung dingdung daw, Namtu makau shamu shamawt nga ai, Myen dap Hk.L.Y 130 hte KIA dapdung 34 ni a lapran mung shawng shani hta hkying hkum 3 jan gasat hkat wa sai lam chye lu ai.
Ndai gasat hkat ai lam hta, Myen hpyenla 5 si ai hte KIA maga na si, hkala hkrum ai lam n nga ai hpe, KIA Dapba 4 salang langai tsun wa ai raitim, Myen asuya maga na gaw hpa tsun shateng ai lam n nga ai re.
Ndai zawn gasat hkat wa ai ten hta, Myen asuya hpyendap kawn, July 23 ya shani hta, KIA Dapdung 36 ginra Munggu-Namsu mare na mare masha 4 hpe dum nta kaw na rim woi mat wa ai lam, chye lu ai.
Rim woi mat wa ai, mare masha 4 hta na 2 gaw, num re lam chye lu ai.
Myen asuya pawnghpawm hpyen hpung ni gaw, dai num lahkawng hpe bai dat ya sai raitim, ngam ai la lahkawng hpe gaw, myi pat kau ya na, zingri ai lam, amyu myu galaw taw nga ai hte dai mare hta, htinggaw 20 jan sha nga ai lam chye lu ai.
Myen asuya hpyendap gaw, majan byin taw ai shara ni hte asuya up hkang ai shara hkan na buga masha ni hpe, KIA hte matut ai ngu n tsen nna, rim jep zingri ai lam ni matut manoi galaw nga ai majaw, buga masha ni gaw, asuya uphkang ai shara kaw nga na pyi hkrit tsang nga ai lam, buga masha ni tsun wa ai re.


text:
J.W sha ni hte Miwa hpe kamhpa let sakhkrung ra ai prat de
- In Sawk Madun Laika
- Last Updated on 05 June 2010
- By Shayi Nu Pan
- Hits: 2863
Shaning 20 ning jan uphkang wa sai, N.W.T, N.A.Hp Myen hpyen asuya a lakhtak hta, Myen mungdan kata e, Miwa ni a ka-up hkrum mat ai hta, Miwa hte lamu ga jarit matut ai, Jinghpaw hte Sam mungdaw lahkawng gaw, grau sawng dik rai nga ai.
Jinghpaw mungdaw hta nga pra nga ai Jinghpaw Wunpawng sha ni, tinang mungdan kata na pru ai, manu dan ai nhprang sut rai ni hpe n madu lu ai, Miwa a lata de sha yawng du mat sai re.
Gun rai hpaga lam hta Miwa shara la kau ai zawn, buga masha ni ban hte ban nga lai wa sai lamu ga, sun, gaiwang, hkai nmai sun ni hpe mung, hpyen asuya a ahkang jaw ai hte maren, Miwa ni yawng madu sha mat sai lam Waimaw buga na, hpung sara langai tsun wa ai.
“Anhte kaga ten e tinang a lamu ga ni ja htu shara ni mung, mi gaw shanghkawp hte gawbya hte htai lau hte htu rai na, tinang a kashu kasha ni hpe bau ai. Jawng shabrai jawng jarik ni dai hku mahkawng, ya gaw dai n nga mat sai, yawng Miwa lata kaw rai mat sai. Ya gaw, anhte lamu ga kaw, anhte jang sha ra ai. Jahpawt myi n mu kaw na sa galaw, shana de myi n mu hkra galaw yang kade ngu, dai shachyut sha ra mat sai. E...dai daram re na, anhte a kam maga, Miwa lata kaw e, Miwa kade ram jum mat ai ngu hpe hkam sha nga ai.”
Dai pi, lani mi bungli nchyang chyang na matu, myi n mu ten jau sa nna, bungli galaw lakmat (tungkin) lu la dep yang she, bungli galaw na ahkang lu nhtawm, tungkin n lu mat yang, kaman rai mat, bai nhtang wa ra ai lam chye lu ai.
Buga masha ni gaw, shawnglam de masing hkrak n nga ai, maigan Miwa ni madu ai magam bungli ni hta, kamhpa machyu let gawat sha nga ai masa de du taw nga ra ai re.
Jinghpaw mungdaw kata pru shajang nga ai ahkyak dik hpaga lam, madung shara shagu hta e, Myen hpyen asuya ahkaw ahkang hte maren Miwa ni hkrai shara la tawn masai.
Ya ten Miwa sut madu ni, Jinghpaw mungdaw kata sut masa lam hte ga-up madu tawn ai lam hpe, Jinghpaw-Miwa ga jarit daju, J.W Bawngring Mahkri Shawn Hpung (KDNG) a ningbaw Slg. Awng Wa hku nna sanglang wa ai.
“Lungseng hte seng nna, Hpakan ginra hkan Myen asuya hte pawng nna, kam mara galaw ai. Ja hte seng nna, Hugawng ginra, Mali Hka, N’mai Hka hkan e mung, dingyang htu sha taw ai. Chihpwi, Sawlaw maga de ‘Mu Hawm (Miwa hku),’ snr. Inglik ga hku Molybdenum ngu ai nhprang sut rai, dingyang htu shaw sha taw ai. Hpun ni hpe Mali Hka sinpraw hkran maga de gaw, ma ai ram rai sai. Sinna hkran maga de hpun ni hpe shaw sha taw ai. Myihprap wan, hka madim kaba ni shachyaw ai. Nkau mi gaw, ga jarit hkan langu sun ni, kaga sun ni hpe galaw ai. Anhte mungdan shara shagu, Miwa ni shanhte kam mara shaw sha na, kam mara rai na she nga taw nga ai, dai gaw anhte myichyaw mu ai lamang ni rai nga ai.”
Ndai hpaga masing ni hpe, Myen hte Miwa jawm galaw ai hta, madung ga jarit kawn Miwa mung de shalai dut sha nna, nkau gaw wanleng hte hka sanghpaw hku, maigan de shalai dut sha nhtawm, akyu hkam sha nga ai lam matut chye lu ai.
Miwa a npu taw let, sakhkrung nga ai, mungshawa ni hta akyu hkam la ai lam chyawm gaw, Miwa lang ai, chemical (shingja tsi) arai ni, buga ginra de lwi hkrat nna, dai buga masha ni machyi makaw hkrum ai hte Sun nchyang chyang hkawm ai hta sun kaw gat ai tsi mawan (shingja tsi) lang nna, dai tsi kawn ana ahkya ni byin hkrum hkra nna jam jau taw nga ai sha n-ga, makau grupyin hten za lam grai law wa nna, shoi chyum nga ai lam ni hpe sagawn chye lu ai.
Ya ten hta, grau nna shoi chyum hkrum nga ai ni gaw, Myitkyina, Tang Hpre mare, Miwa asuya hpe madung dut jaw na, Mali Zup hka madim kaba shachyaw ai majaw, atik anang htawt sit hkrum nga ai, mare 47 na buga masha ni rai nga ai.
Jinghpaw mung kata e, Miwa ka-up ai lam gaw, buga masha ni shani shagu lu sha, jai lang ai, arung arai yawng mung, Miwa shapraw tawn ai, manu hkyam sa nna hten loi ai arai ni hkrai lang nga ai lam, chyauman buga salang langai tsun wa ai.
“Ganing n chye di sai gaw, maning moi ning gaw n ra ma ai. Raitim ya gaw, n ra ai ngu na n mai sai le. Aloi loi sha lu la ai le. N lang n mai, shani shagu lang ra ai, shanghkawp, ningwa, nhtu, Myen mung kaw na n lu du ai. Pu, shagri hkan bawng wa ai, n hkam n kaja lam gaw jat wa le, shat mai a majaw le. Kade tsun tim, lu ai kaw na sha ai. Shakau hkyeng shakau hpraw mung, Miwa kaw na n mai lang ai nga chye ai, chye tim, n-gun n nga ai. Miwa gaw ginhtawng Yanam lu sha hkra galaw ai le. Shanhte anhte hpe n dut n jaw yang, matsan hta matsan na hku mung ang ai hku rai sa!”
Dai re majaw, shani shagu na sakhkrung lam gaw, Miwa hpe sha kam hpa nga ra hkra Myen hpyen asuya gaw, lai wa sai 1990 ning kawn, ahkaw ahkang jaw wa ai re.
Miwa ni ya na zawn sha maden nna, kam mara galaw nga yang, mungmasha ni sut hpaga, hkamja lam, hpaji lam, sut su nga mai lam grau hkrat sum wa na re lam, Salang Awng Wa shi a ningmu hte tsun wa sai.
“Hpaga hta Miwa ni up sha, dip sha nga ding sa gaw, anhte grai hkrat sum na lam sha nga ai hku re. Dai majaw anhte ndai Myen hpyen asuya n nga na matu ahkyak ai. Democracy mungdan, Munghpawm mungdan langai byin nna, sut masa hpe wanglu wanglang galaw ai policy langai mi jahkrat ra ai, anhte ni nan mung, sut hpaga yumga hta myit lawm ra ai galaw ra ai, shakut shaja ra ai. Dai yang gaw anhte lusu sahti ai masha ni byin wa na, dai yang she anhte bran wa na.”


text:
Shiga
Myen asuya dap ni n-gun grau jat
- Post 16 October 2012
- Last Updated on 17 October 2012
- By KNG
- Hits: 651
Myen asuya gaw KIO hpe simsa lam bawngban na saw shaga nga ai ten maga mi de KIO ginra de hpyen n-gun jat ai lam dingyang re lam chye lu ai.
Ya ten grau nna hpyen n-gun ni hpe Lahta Sam mung KIA Dapba ginra hte Jinghpaw mungdaw Hpakan KIA Dap 6 ginra ni de jat bang nga ai re.
Shawng e KIO kaw nna zing la ai shara shawnglam dap ni hta hpyen n-gun kachyi chyi jat bang ai lam ni, laknak hte malu masha jat ai lam ni galaw nga ai lam, Shawnglam KIA shiga lawk ni tsun ai.
Lai wa sai bat laman Jinghpaw hte Sam mung jarit KIA Dap 27 ginra de malu masha hte hpyen n-gun wa jat ai n-gun 50 jan asuya hpyen hpung hpe KIA kaw na yawm dik 5 lang gap shingla gasat ai lam galaw sai re.
Dap 27 hpyendu ni tsun ai hta asuya dap maga yawm dik 3 si nna 2 hkala ai lam tsun ai.
Bai nna teng pang gasat gala lam ni gaw Lahta Sam mung KIA Dap 2 ginra, Dap 8 ginra hte laksan KIA Munggu ginra ni hta byin nga ai re.


text:
-
In Laika Ngau
-
Last Updated on 06 September 2010
-
By Myihtoi Kasha
-
Hits: 2618
Chyum Shamyet: Jaw Jau Laika 23:9-14, Tara Jahprang Laika 8:7 – 14, 16-18. Ehpesu 5: 20: I Cor 5:20, Mahte 11:25; Yawhan 11:4; Shakawn Kungdawn 50:14
Tsawra ai Hkristan hpunau ni...dai ning kalang bai Chyeju Dum Ladaw hkam la lu sai. Chyeju Dum Poi (Thanksgiving) gaw Karai Kasang lata la ai amyu Israela ni Karai Kasang hpe hpawng de nawku ai, ahkyak dik ai htung lai langai rai nga ai. Hkristu a hkye hkang la ai mauhpa amu a marang e Hkristan ni a wuhpawng nawku ai lamang langai rai wa sai. Chyeju Dum Poi gaw Hkalup Hpung ni hte mung ading tawk ru npawt matut nga ai poi lamang mung, rai nga ai.
Grau nna, Karai Kasang gaw kaning rai shi a lata la ai amyu, Yesu Hkristu kawn sawn la hkrum ai amyu ni ntsa kade daram sadi dung let bau maka, jahkru shakat nga ai hte ra ai lam lama mi mung n nga hkra, chyeju jaw ya nga ai hpe myit dum ai hte Shi a tara tingnyang man de hkungga hte hpawn, dawng pru ai lam rai nga ai.
Shingrai Chyeju Dum Poi hpe dai ni lai amyu myu hte galaw ai hte Karai Kasang hpe hkungga nawng nga ga ai. Rai yang, Karai Kasang hkap la ai Chyeju Dum Hkungga hpe kaning rai sakjaw ra ai lam hte Chyeju Dum Poi Ladaw hta myit dum nga ai lam ni hpe mu lu ai.
I. Chyum ga madung: Jawjau 23:10, "Israela kashu kasha ni hpe ning ngu tsun mu: Ngai nanhte hpe jaw ai mung de du nna, mam dan ai shaloi, shawng dan hpang ai hkauling gaw hkinjawng wa hpang de la wa na rai myit dai; 11 nanhte a kumhpa hkap la ra hkra, hkinjawng wa gaw laban nhtoi hpang shani e dai hkauling hpe Yehowa man e nwat na rai mu ai."
Tara Jahprang 8:7, "Kaning rai nme law, na a Karai Kasang Yehowa gaw, nang hpe dai kaja grau ai mungdan, hkaraw nhkap bum shagawng ntsa hkan lwi hkrat ai hka nu hka shi, hka hpawk, hka htung hpring ai ga;" …Shakawn kungdawn 50:14, "Karai Kasang hpe shakawn kungdawn hkungga jaw u …"
II. Nlung N'nan hkungga sak nawng ai lam gaw
1. Asak matut lu na lusha hte bau maka nga ai Karai Kasang hpe chyeju dum ai lam (The God who feeds Israelites)
Jawjau 23:9-14 gaw Karai Kasang Mawshe hpe Israela masha ni a matu hkang da ai matsun ga rai nga ai. Ndai daw hta kaning rai Yehowa hpe Nlung N'nan hkungga sakjaw ra ai hpe azin ayang matsun da nga ai. Dai matsun gaw Israela masha ni Karai Kasang jaw da ai mung de du ai shaloi galaw na hkang da ai matsun ga rai nga ai.
Nde lachyum gaw, Karai Kasang gaw shi lata la ai Israela hpe bau nga ai Karai Kasang rai nga ai hpe madi madun dan nga ai. Jiwoi jiwa (Abraham, Yaku –Yawsep) prat ban hte ban bau maka ai, nam mali kata e mung 40 ning ting Mana Muk hte nhpai lung kring na ntsin hte bau maka nga ai hpe mung madi madun nga ai (Tara8:15-16).
Dai hta n-ga shanhte pyi n du, n chye ai, n mu yu ai mung de du yang mung Karai Kasang gaw matut bau maka nga na hpe pahkam hkam nga ai Karai Kasang rai nga ai hpe kam shangun ai, myit dum shangun ai, chye shangun ai lam rai nga ai. Jehowah- Jeerah ngu ai maren Karai Kasang gaw shi amyu masha ni a lusha ra kadawn ai lam hpe mu chye ai hte lusha lajang (provide) galaw ya ai Karai Kasang rai nga ai. Ndai lam gaw Karai Kasang nan shi amyu masha ni hpe lit la ai lam re.
Anhte Jinghpaw Wunpawng masha ni hpe mung dai ni du hkra bau maka nga ai gaw Karai Kasang nan rai nga ai. Moi jum, hpri, magri, hpyenla, kani, hpunsau, ja, lungseng, hpun, hpaji prat e mung jiwoi jiwa ban hte ban lusha ra kadawn ai lam lama mi mung n nga hkra bau maka wa sai gaw Karai Kasang nan rai sai. Karai Kasang gaw shi a amyu ni asak sum mat hkra lusha dumhprut shangun ai Karai Kasang n rai nga ai hpe mung chye shangun nga ai. Anhte J.W sha ni dai ni lusha hta ra kadawn nga ga ai kun? Lusha hta ra kadawn ai lam n nga ai amyu gaw dai ni mungkan hta gan ga ai amyu rai nga ai.
2.
Nlung N'nan Chyeju Dum Kungdawn Hkungga hpe hpyi nga ai Karai Kasang. (Jawjau 23:10-13)
Karai Kasang gaw Shi amyu masha ni hpe hkru hkru bau maka nga ai 'Gumgun Gumhpai' rai nga ai. Shingrai shi a bau maka nga ai hpe Israela masha ni tut adum nga na matu Shawng Ngai ai nlung nnan hkungga hpe hpyi nga ai. Ndai shani gaw Nlung Nnan Lusha Poi (First Fruit Feast) gaw Israela amyu yawng hte seng ai ahkyak dik ai kabu pyaw ai 'lusha poi' rai nga ai. Dai hpe laban shani a hpang shani hkinjawng wa nwat na rai nga ai (23:11).
Kaning re hkungga lai hpe Yehowa hpe sakjaw ra ai lam hpe ----
i. Nlung N'nan hkungga hpe sharawng awng ai myit hte sakjaw ra ai. Dai hpe hkauling shabawn hku n re shadung kumhpa hte hkungga ga jaw na rai nga ai. Dai Nlung N'nan shadung hpe naman, lawban bang nna wan nat hkungga hpe hkinjawng wa hku nna nawng ya na matu rai nga ai. Dai hpe Josephus gaw Jawjau 2:14, 15, 16 ni hta madi madun da ai.
Ndai hkungga gaw hkam la lu ai kaw nna kamsham let chyeju chye dum ai myit jasat kaw nna byin pru wa ai hkungga rai nga ai. Dai majaw, Nlung N'nan Hkungga ngu ai gaw sharawng awng ai myit, kam sham ai myit kata na chyeju dum ai hte sakjaw ai hkunga rai nga ai.
ii. Nlung N'nan hkungga sak jaw ai gaw jasan jaseng ai amu rai nga ai. Nlung N'nan hkauling hpe Karai Karai hkap la hkra Yuda Laban a hpang shani Yehowa a man nwat na matu re (JJ 23:11). Dai hte hpawn ra n rawng ai sagu la hkungga hpe nat nawng na rai nga ai (JJ 23:12). Dai hkauling hkungga madu gaw hkinjawng wa hpang de shawng ap ya na rai nga ai (JJ 23:10).
Dai hta n ga manam pyaw shadung kumhpa mung nat nawng na rai nga ai (JJ23:13). Ndai hkinjawng wa hku nna Nlung N'nan hpe nwat nat nawng ai hkungga gaw dai shu la lu ai nlung nnan mahkra hpe Yehowa a mying hta jasan jaseng la ai lam rai nga ai (Roma 11:16).
Shingra tara a Karai Kasang hta nan nan shamyet nga ai hte Shi a jaw ya ai lam hpe shadan shadawn ai lam rai nga ai. Ndai amu gaw Israela amyu, Karai Kasang a amyu ni a matu alak mi rai nna, shanhte madu sai mungga gaw shanhte a matu shaman ya ai, shagrau ya ai, shaman ya ai Karai a chyeju kumla rai nga ai. Dai ni Nlung N'nan hkungga Yehowa hpe sak jaw ai kumla gaw
Karai Kasang hpe kam sham nawku dawjaw ai amyu ni a Shi jaw ya ai mungdan lamu ga e shaman ya ai ja mam nsi naisi ni hpe mung jasan jaseng hkam la ai lam re. Jasan jaseng ai, shachyoi shapra ai lam ni gaw Karai Kasang a amyu rai nga ai lam, anhte a Nlung N'nan ni mung Karai Kasang hte matut nga ai hpe dum shangun nga ai.
iii. Karai Kasang hpe shakawn kungdawn ai hte akyu hpyi ai kum la rai nga ai, Jawjau 23:11.
Alak mi Israela masha ni Karai Kasang a tsawra matsan dum ai majaw nam mali e 40 ning ting amu n galaw, salat kahte mi n pru, n ba ai sha Yehowa Mana Muk hte bau maka la ai hkrum sai. Ya mung Shi jaw ai mungga hpe madu lu ai hta n ga dai hta e tinang a makan amu kaw nna nsi nai si nhpaw nya hkam la lu na shaman ya ai chyeju rai nga ai.
Yehowa Karai Kasang a matsan dum lahku lama ai gaw masha amyu ntsa hta n ga lamu ga, sun hkauna pa ni hkan e mung Shi a matsun dum ai hpun palawng hte jahpun nga na chyeju hpe dum nga na matu re. Dai majaw Nlung Nnan hkungga sakjaw ai gaw Yehowa hpe shakawn shagrau ai, shakawn aw law ai, shakawn kungdawn ai hte chyeju dum akyu ara hpyi nga ai kumla mung rai nga ai.
Kam sham ai amyu masha ni dai ni hkam la lu ai nsi naisi nlung nnan hpe hkamla lu ai aten Karai Kasang hpe kaja wa shakawn kungdawn ai hte Karai Kasang a man dawng pru ai aten majing rai nga ai. Dai ni mahkawn grai chye hkawn nga ga ai tim, Karai Kasang hpe ndai aten shakawn kungdawn na Karai Kasang a matsun maroi, hkang da ai ga rai nga ai (Taraj 8:11). Bai, Karai Kasang hpe chyeju dum akyu hpyi sit shang nga na ladaw re. Anhte a Karai Kasang a man de dawng pru ai lam gaw san seng ai hkungga hte hpawn chyoi pra ai myit masin hkungga hte arau rai ra nga ai.
iv. Hkamla lu ai chyeju ni hpe myit dum let Karai Kasang hpe chyeju dum ai hkungga ai kumla rai nga ai (Tara Jahprang 8:7-20).
Ndai chyum daw hta Karai Kasang gaw mayam amyu hpe grau kaja ai mung de woi shalawt ai, mayam kaw nna mungdan madu woi shatai ai (7-8 ), matsan chyaren prat kaw nna sut su ai de, kaw si ai kaw nna hkru kat ai de, wam dam hkawm nga ai prat kaw nna mating magring re ai prat, garen dam hkawm ai prat kaw nna myit lum ai prat, n shim ai prat kaw nna shim ai prat, hpang gara ai kaw nna yawdan hka lwi ai mung de..., woi wa sai (8- 9).
Israela masha ni a shanglawt hkrun lam hta Karai Kasang a chyeju grai kaba nga ai hpe mu lu ai. Ndai chyeju ni hpe adum nga let Karai Kasang Yehowa hpe shagrau sha a na matu rai nga ai (8:10). Dai ni anhte myusha ni hpe, mungdan jaw ya ai, shalawt ai, shaprat la ai, hkru kat shangun ai, sut su shangun ai, shimlam jaw nga ai gaw Karai Kasang nan rai nga ai hpe mu lu ai. Ndai lam gaw anhte hkrai shabyin lu ai n re. Karai Kasang a mauhpa amu a majaw dai ni anhte chyeju hkam la nga ai re.
III. Dai ni anhte ni kaning rai Karai Kasang hpe chyeju dum ai asak hkrung lam hta hkawm sa nga na rai ta?
i. Karai Kasang hpe chyeju dum chye ai asak prat hta hkawm sa nga na, ndai gaw Karai Kasang a hkang da ai ga, daw dan da ai tara hte matsun maroi ga rai nga ai (Taraj 8:11).
Dai majaw anhte kadai mung Karai Kasang hte seng ai Karai a masha hte shi shaprat dat ai amyu rai nga ai hpe tut dum let Shi a man de ndat da ai ladaw shagu hta dawng pru ra nga ai.
ii. Karai Kasang hpe n malap kau na sadi ra nga ai (Taraj 8:11 c). Chyeju hte hpring wa nna nga mu nga mai wa ai shaloi Karai Kasang hpe n malap na grau ahkyak nga ai. Yak hkak hkrum ai aten Karai Kasang hpe dum nga na gaw naw loi nga ai.
iii. Myit gumrawng ai lam n nga na (Taraj 8:14).
Ga shagawp hpaji ga hta gumrawng ai lam a shawng e kadawng hkrat sum mat ai lam re nga ai. Hkru hkru kat kat nga mu nga mai wa ai shaloi masha gaw gumrawng chye ai. Dai ni Karai Kasang gaw anhte hpe tinang hkum hpe n gum rawng na shadum nga ai re.
Labau hta anhte amyu ni hpe amyu kaba rai nga ai Miwa, Myen, Gala … kadai mung matsan dum nna masha zazai sharawt la ai n re. Anhte hpe 'dusat, gwi' nga nna she ganawn wa sai. Karai Kasang nan anhte hpe shaprat la ai she re. Dai hpe anhte dai ni gum rawng shara n nga ai.
iv. Karai Kasang ga madat mara hkan sa nga na (Taraj 8:20).
Masha gaw galu kaba wa jang Karai mungga ni hpe hpa n nawn nga ga ai. Europeans masha ni "Karai Kasang gaw matsan ai Asha (bum) masha ni a matu re, anhte a matu n re nga ai." Dai gaw tinang hkum tinang, Karai Kasang shatai nna nawku ai lam sha rai nga ai.
v. Hpara shaje kasawt jaw jau lam n galaw na (Taraj 8:19).
Masha gaw Karai Kasang a ga n madat ai ngu sai kaw na Karai shaje naw ai amu sha rai nga ai. Dai gaw sutgan, nat, gumhpraw, mungkan pyaw hpa, tsawm ai lam, hpaji, kaga grau ai shadu ai lam ni hpe nawku ai sha rai nga ai. Lama Karai Kasang e shalat dat ai amyu ni Shi ga n madat nna kaga hpara shaje ni hpang de kasawt ai gaw Yehowa a kata myi sha hpe adawt shapawt ai amu sha rai nga ai.
Vi. Yehowa a hkang da ai ga n hkan ai ni gaw teng teng hten ai kaw du na nga ai (Taraj 8:19).
Bai Yehowa gaw kaga amyu ni hpe jahten kau ai zawn dai n madat n mara ai ni hpe mung jahten kau na nga ai (Taraj 8:20).
Hpungdim
Dai re majaw, dai ni anhte Karai Kasang a amyu, J.W sha ni dai ning na Nlung N'nan Chyeju Dum ladaw kaw nna Karai Kasang anhte a ntsa kade kaja ai chyeju ni hpe hkrak chye na myit dum nga na rai nga ai. Dai hta n ga, dai Karai Kasang a chyeju ni hpe dum let chyeju dum let Karai Kasang hpe hkungga sakjaw na aten mung rai nga ai.
Dai majaw chyeju dum ai asak hkrung lam hta tut hkawm sa na dawdan ga. Hkristu a hpang hkan ai anhte yawng gaw "Ahkrung nga ai hkungga" tai nga (Roma 12:1) let, Karai a chyeju grin nga ai amyu tai nga ga.


text:
Shiga
Awng Mye Tit buga shayi langai roi rip sat hkrum
- Post 31 August 2012
- Last Updated on 31 August 2012
- By KNG
- Hits: 275
Jinghpaw mungdaw, Waimaw-Laiza lam Awng Mye Tit mare na, asak 30 ning re ai, Lisu myu shayi langai hpe, August 31 ya shana hta, kadai galaw ai re n chye ai sha, hkum shan roi rip nna, sat dat ai lam chye lu ai.
Awng Mye Tit mare hte hpalung 2 daram tsan ai shara na, lam makau kaw nga ai, hkauna pa kaw, labu hpun palawng n kap ai sha, shi a moimang hpe mu tam ai re lam, myi-chyaw-mu buga masha langai kawn tsun ai.
Shi a labu hpun palawng ni hte kyepdin ni hpe, mahkrai npu kaw tawn da ya na, shi a moimang hpe gaw, hkauna pa na, hka hkawng kaw, kabai da ai re lam chye lu ai. Shi a jinghku ni tsun ai hku rai yang, pyada ni jep yu ai shaloi, myi kaw mun kap ai shara hte, na npu kaw, nhkyi hte galun da ya ai hkang mu nna, baw hpang kaw mung ningma mu lu ai lam tsun wa sai hpe chye lu ai.
Waimaw tsirung kaw ga lajang nna jep yu ai, tsi sara wun ni kawn tsun ai hku rai yang, dai myu shayi gaw, August shata 30 ya shana hkying 12 daram hta sat hkrum ai rai nna, seng ang ai ni kawn, gadai galaw ai hpe matut nna, jep sagawn nga dingyang raitim, hkum shan roi rip hkrum nna, si ai n re ngu, dai num a jinghku ni hpe tsun wa ai lam chye lu ai.
Dai hku tsun wa ai raitim, mare masha ni gaw, ya ten hta, shana shinggan n mai pru ai, matsun htuk tawn da ai aten hta, hpyendap hte ni ai shara kaw ya na zawn, sat hkrum wa ai re majaw, shimlam la ai hpyenla ni rai na re ngu, shadu nga ai hpe chye lu ai.
“Dai num gaw, myit kachyi mi n grin ai, raitim, yu dat yang gaw, kaja sha re. Shi a lam chye ai ni sha shi dai hku byin ai hpe chye ai. Shi hpe kashun na daram mung, shi kaw ja ni mung n lawm ai, roi rip ai lam n rai jang gaw, hpa na bu hpun palawng ni raw kau ya ai ta. Tsirung kaw na tsun ai gaw, shana hkying 12 daram kaw si ai re da. Shana n mai pru ai matsun marshal law jahkrat da ai majaw, mare masha ni gaw n pru ai, mai pru ai ni gaw, shanhte asuya hpyenla ni, pyada ni sha re. Mawdaw ni saike ni hte kawan hkawm ai re. Ndai mabyin mung hpyendap hte ni ai shara kaw byin ai re, mabyin hpe kadai mung n mu ai raitim, galaw ai ni gaw, shanhte rai na re ngu sha shadu taw ai,” nga nna, mare masha langai KNG Jinghpaw Shiga Dap de tsun wa ai.
Dai myu shayi wa gaw, August 30 ya shani htingbu ni kaw, sa chyai hkawm nna, shana bai npru wa ai kawn, hpang shani hta ya na zawn, shi a moimang hpe, gat dut ai ni kawn sa mu ai re lam chye lu ai. Myen asuya hpyendap ni hte KIA a lapran Waimaw ginwang kata majan masa, matut nna shaja hkat nga ai a majaw, shana n mai pru na aming Myen asuya seng ang ai ni kawn jahkrat wa sai rai nna, shana nsin sin wa sai hte mare masha ni kadai mung, hkawm sa lam n nga ai lam, sagawn chye lu ai.


text:
Shiga
Laiza hpe htim gasat na, Shadan Pa de Myen dap ni du nga
- Post 28 September 2011
- Last Updated on 29 September 2011
- By KNG
- Hits: 1753
Jinghpaw mung a dingda maga Shadan Pa de September 27, bat Lahkawng Ya shana maga Myitkyina de na Myen hpyenla n-gun 300 hkawt htu lung wa ai lam, ndai lam chyoi chye ai KIA du salang ni tsun ai.
Ndai Myen hpyen hpung ni gaw Mali Hka nu a hku na, lawan ai jakli 10 hte Shadan Pa de du shang wa ai re lam, matut chye lu ai.
Shadan Pa hta, Miwa hpaga hpung ni lamu ga shap galaw ai Jinghpaw mungdaw a kaba dik Langu Sun nga ai shara rai nna, KIO/A ginjaw Laiza a sinna maga deng 15 tsan ai kaw nga ai re.
Dai zawn Myen asuya hpyen hpung ni htu lung wa ai majaw, Shadan Pa buga masha ni Laiza ginjaw de hprawng yen ai lam ni nga ai lam hpe mung KNG sagawn chye lu ai.
Ya Shadan Pa kaw du nga ai asuya hpyen hpung ni gaw Laiza ginjaw hpe htim gasat na masing re lam, KIA shiga lawk tsun ai.


text:
Shiga
Nang shawng n gap yang, ngai n gap: KIO James Lum Dau
- Post 11 December 2010
- Last Updated on 01 June 2011
- By KNG
- Hits: 1143
Htai mungdan Bangkok e nga ai KIO Maigan Matut Mahkai, ningtau lithkam Dukaba James Lum Dau KNG hpe tsun ai gaw, majan byin na n byin na gaw, Myen hpyen asuya a lata kaw re lam tsun wa ai.
“Gap hkat ai lam byin na n byin na ngu ai gaw, shanhte (Myen asuya) a galaw tawn chyalu plan (masing) hta she hkan na re. Anhte maga hku na tak na yak ai,” nga nna Dukaba Lum Dau tsun ai.
Myen gaw, shanhte hpe madung madi shadaw nga ai, Miwa asuya kawn Myen mungdan kata hta mung masa n simsa na, dinghku majan byin na n ra ai majaw, shanhte hku na majan hpaw hpang na matu yak nga ai lam mung, Dukaba Lum Dau tsun wa sai.
Ndai December praw 4 hta, KIA dap 16 hte Myen hpyenla ni a lapran, sadi jaw, sinat kapaw hkat ai lam ni, KIO uphkang ginra, Mai Ja Yang makau e byin wa sai re.
Myen gaw, November htum hte December praw hta, laknak kaba, tank hte hpyen n-gun n’nan ni hpe, Mandalay kawn Jinghpaw mungdaw, Manmaw de sanghpaw hku ginlen bang wa ai majaw, Myen-KIO lapran majan byin wa na buga masha ni myit tsang nga sai rai nga ai.
“Laknak kaba ni Manmaw kaw, Myitkyina kaw htaw bang wa ai hte, hpyenla n-gun grau jat bang wa ai gaw, anhte hpe jahkrit ai lam mai byin ai. Anhte hkrit nna jau jau asum hkam kau na matu yaw shada ai rai na re,” nga, Myen ni a hpyen n-gun shachyip wa ai hte seng nna, shi a ningmu hpe Dukaba Lum Dau tsun ai.
Majan byin wa na hte seng nna, ya ten atsawm hkrat n tsun lu shi ai raitim, KIO uphkang npu shara ni kaw nga ai, Jinghpaw hte kaga myusha ni gaw, majan a matu tau hkrau hkyen lajang ai lam ni galaw nga sai hpe, Manmaw buga masha langai kawn tsun ai.
Raitim, Manmaw buga salang langai gaw, “Anhte Jinghpaw Wunpawng ni nga ai bum ga hkan gaw, ya ten dan la lu ai mam ni hpe hprawng na, yen na rai jang lang na matu, nam hkan makoi tawn da sai,” nga ai.
Shi matut nna, KIA Dap Ba 3 nga ai, Manmaw ginwang na, Manje, N’mawk mare lahta hte, Nam Lim Pa, Mung Hkawng, Mung Ding Pa mare hkan na, mare masha ni mung, hpyen hprawng hprawng jang na matu, malu masha ni hte, ra kadawn ai lam ni hpe tau hkrau hkyen lajang da nga sai lam tsun ai.
Lai wa sai bat hta gaw, Lahta Sam mung, Lashu daju Sinpraw Dingdung Daw Daju (Ya Ma Hka), taimu Brig-Gen Kyaw Zaw gaw, Munggu, Hpawng daju N’gawn hpyen ni hte hkrum shaga let, majan a matu jin jin rai nga na matu tsun shadut wa sai lam, buga salang langai tsun ai.
Bai nna shi gaw, N’gawn hpyen ni hpe, Sam mung Loikang daju KIA dap kaba 4 hte Jinghpaw mungdaw na KIA dap ni a matut mahkai lam hpe, yu sin na matu mung matsun wa sai lam dai buga masha wa tsun ai.
KIO a shi shawng n gap yang, tinang n gap na polisi hte seng nna, lahta na Munggu buga salang wa, ning nga tsun ai, “Anhte a dum nta, anhte a nhku kata kaw du shang nga sai hpyen wa hpe mi, shi n kasat yang, ngai n kasat ai ngu ai KIO a mu (policy) hpe gaw nau n manu mat sai ngu mu mada ai.”
Jinghpaw Wunpawng Amyusha Hpung (KNO) na Salang Z. Di La kawn mung, ning nga tsun ai, “Anhte hku na gaw, mungdan lu taw sai, mung up asuya langai hte langai a ganawn mazum ai hkrang hku n re ai sha, amyusha rawt malan hpung langai hku na galaw na, shaga na hkrang hku mahtang she grau manu na re.”
Makau grupyin mungdan ni hte mungkan a tara ni hpe tau taw na mung n mai nga sai hte myu sha ni grau machyi jam jau hkrum ai lam sha nga wa ai majaw, gwi gwi daw dan ra sai lam shi matut tsun ai.
Lai wa sai, November shata 5 ya shani, Htai-Myen ga jarit kaw, hpaw hpang tawn ai, bawsang myusha laknak lang hpung ni a Daphpawm Hpyendap (Federal Army) a ningbaw mung rai nga ai KIO gaw, tinang maga shawng majan hpaw na matu yak ai lam tsun wa sai.
“Anhte shawng kasat wa na hpe shanhte ra sharawng ai, dai shaloi she shanhte gaw, tawng-chyan-tu, ta-bung ni (gumlau hpung ni) kasat wa ai majaw tinang hkum makawp maga ai hku na anhte mung bai kasat ai re nga dai hku myit tawn chyalu re,” nga nna, Dukaba Lum Dau ningmu tsun ai.
Shi matut tsun ai hta, Myen hpyen asuya hku nna, bawsang myusha laknak lang hpung ni hpe kasat mat na masing nga ai raitim, dang na matu mai byin yang matut manoi kasat mat wa na hte n dang mai jang gaw, asuya langai hku na, simsa lam a matu ngu, gabaw shatut, simsa lam bai galaw shakut wa na masa nga ai re, nga ai.


text:
Shiga
Myen gaw, Jinghpaw htunghking jahten maw nga: Aung Myo Min
- Post 20 December 2010
- Last Updated on 01 June 2011
- By KNG
- Hits: 1189
Htai-daju Myen mung shinggyim ahkaw ahkang hpaji jawng (HREIB) a ningbaw Aung Myo Min kawn KNG hte san htai galaw ai shaloi tsun ai gaw, Myen hpyendap kawn ya na zawn Manau poi lamang hpe jum tek wa ai gaw, shanhte a galaw lu ai shadang hpe madun ai zawn, Jinghpaw myusha ni hte htunghking hpe shanhte jum tek lu ai ngu ai hpe madun ai lam mung re lam tsun ai.
“Ndai laman hta myusha ni a htunghking ni hpe hpyen asuya gaw jum tek wa ai hpe anhte mu lu ai, ndai gaw, myusha ni a htunghking rawt galu kaba na matu galaw ai n re,” nga, Aung Myo Min tsun ai.
Du na 2011 ning January praw 7 kaw na 11 du hkra galaw na, 63 lang na Jinghpaw Mungdaw Nhtoi masat masa Manau poi lamang hta, Poi Shabyin Shatai Komiti hpe, Myen hpyen asuya a hpyen du ni kawn, lit la woi galaw mat na hkyen wa sai re.
Myen asuya gaw, mi na nga chyalu Manau poi shabyin shatai komiti hpe atik anang shaprai kau hkun ai hte, shanhte a hpyendu kaba ni hte komiti hpe hpaw wa ai rai nga ai.
Ndai zawn re galaw wa ai gaw, Myen hpyen asuya kawn, gumshem magam a galaw lu ai atsam hpe madun ai hte, htunghking ni hpe madun nna, maigan masha ni hpe Myen mung de sa du na matu sha yaw shada ai lam, Slg. Aung Myo Min tsun ai.
Ndai masing ni gaw, htunghking kaw na amyat htuk na masing hte myusha ni a htunghking shamat na lam sha re lam shi tsun ai.
“Myusha ni a htunghking hpe woi gaw sharawt na malai, hpyen asuya gaw, jum tek kau na, amyat htuk na hkyen nga ai. Tinang a htunghking hpe amyusha ni nan woi awn na galaw ai lam gaw, htunghking shagrin na, gaw sharawt na lam hta grai ahkyak nga ai,” nga shi matut tsun ai.
Wunpawng Mungdan Shanglawt Hpung (KIO) hte n htap htuk, myit n hkrum wa ai a majaw mung ya na zawn Myen hpyen asuya kawn galaw wa ai hte, kaga lam langai gaw, shanhte hpe jahkrit nga ai, laknak lang hpung lu ai, bawsang myusha ni hpe, jahkrit mayu ai a majaw, ya na zawn htunghking hpe shagyip wa ai mai byin ai lam, Aung Myo Min tsun ai.
“Ndai lam gaw, gumshem hpyen asuya hpe grau n ju wa na hte, Myen amyusha ni hpe grau n ju wa na lam sha nga ai. Hpa majaw nga jang, bawsang myusha ni hku na, ya na zawn galaw ai gaw, Myen ni galaw ai re ngu myit chye wa mai ai majaw re,” nga, myusha shada da n ju n dawng hkat ai lam ni byin pru wa mai ai lam, Aung Myo Min tsun ai.
Jinghpaw Wunpawng Bawngring Mahkri Shawn Hpung (KDNG) a ningbaw Slg. Awng Wa tsun ai gaw, Myen hpyen asuya kawn Jinghpaw ni a ntsa up hkang ai, shanhte a arawng sadang (ana) hpe grau kaba hkra galaw mayu ai majaw, htunghking hpe jum wa ai re nga ai.
“Moi MSL prat na zawn, lamang sa lawm ai masha n law mat na re,” nga, Myen hpyen asuya woi galaw jang, Mungdaw masat nhtoi Manau poi lamang gaw, shanglawm ai masha yawm mat sana re hpe shi tsun ai.
MSL (dukaba Ne Win woi awn ai, Myen ma socialist lan-sin pati 1964-1988) prat hta, Myen hpyen asuya kawn, Jinghpaw Mungdaw nhtoi hpe woi galaw wa sai raitim, shamying shamang hku sha galaw ai majaw, myit lawm ai masha n law ai hte, lamang sa lawm ai ni mung, kachyi sha re lam, Awng Wa tsun ai.
“Ya Myen asuya gaw, mung masa sha n re, htunghking laili laika hpe mung shagyip wa ai ga rai nga ai,” nga KDNG ningbaw Slg. Awng Wa tsun ai.
Mungdaw kata na buga masha langai kawn tsun wa ai mung, ya kalang Manau poi hpe, Myen hpyen asuya ni woi galaw na rai jang, Miwa hte Gala mungdan na Jinghpaw ni gaw, n sa sana re nga ai.
“Ndai gaw myu kaji ni hpe dip sha ai lachyum re ngu mu mada ai,” nga nna, htunghking tsawra ai salang langai tsun ai.
Lama Myen hpyen asuya gaw, kaja wa nan, bawsang myusha ni a htunghking hpe sharawt ya mayu ai nga yang, htunghking hte seng ai lamang ni hpe wanglu wanglang galaw na ahkang, tinang a laili laika hpe jai lang na ahkang ni jaw ra na hte, lamang ni galaw ai shaloi mung, asuya kaw na, shang shalau ai lam ni n-nga ai sha, myusha ni hkrai woi awn na, galaw na ahkang ni jaw ra na re lam Slg. Aung Myo Min tsun ai.
Bai nna, htunghking lailen makawp maga na hta, myusha ni a matu ahkyak kaba rai nga ai, Manau poi zawn re ai lamang ni galaw, hpyen asuya kawn, n-gun jaw ra na re lam shi tsun ai.